title: Pelimodifioiminen

text:
Modifikaatioiden sisältö lajitellaan eri tyyppeihin riippuen siitä, mihin osaan modifiointi ja muokkaaminen keskittyvät: käyttöliittymän muokkaaminen, pelin konversiot, ”machinima”, taiteellinen modifiointi ja laitteiston muokkaaminen. (Scacchi)
Käyttöliittymän muokkaamisessa pelin kehittäjät voivat tukea modifikaatioiden massatuotantoa läheisemmin, tarkoituksenaan kerätä huomiota ja suosiota tuotteelleen käyttäjien tyytyväisyyden kautta. Käyttöliittymän muokkaaminen voi tarjota käyttäjälle kilpailevan hyödyn pelissä muihin pelaajiin verrattuna. Käyttöliittymän muokkaaminen voi esimerkiksi paljastaa käyttäjälle hyödyllistä informaatiota pelin sisältä, minkä avulla käyttäjä voi saada edun pelissä tai vaihtoehtoisesti kohentaa pelikokemuksen laatua. Ensimmäinen ja yleisin mahdollisuus on käyttäjän kyky valita ja muokata hahmoja. Toinen mahdollisuus on muokata pelin väripalettia paljolti samalla lailla kuin verkkoselaimissa ja vastaavanlaisissa ohjelmistoissa. Kolmas vaihtoehto on lisätä peliin ulkoisia komponentteja, jotka muokkaavat tai lisäävät pelin käyttöliittymään elementtejä. Nämä tarjoavat lisäinformaatiota tai muokkaavat käyttöliittymän asua muotoon joka on käyttäjälle hyödyllisempi tai audiovisuaalisesti parempi.
Pelin konversiot eli pelin sisällön muuntaminen ovat mahdollisesti yleisimpiä muotoja modifioinnissa. Ne lisäävät tai muokkaavat pelin sisäisiä komponentteja, kuten esimerkiksi pelihahmojen ulkoasua, pelin sisäisiä objekteja, ympäristöä tai pelin sääntöjä. Jotkin modifikaatioiden tekijät voivat luoda kokonaan uusia kokonaisuuksia, jotka muokkaavat kaikin puolin peliin uudenlaista sisältöä. Tämänlaisia kunnianhimoisia projekteja ovat Skyrimin sisällöistä ja järjestelmistä rakennettu modifikaatioprojekti Faalskar, joka sisältää useita eri modifikaatioita Skyrimin sisällöstä, sen käyttöliittymästä, narratiivista ja lukuisista elementeistä jotka muodostaa yhden suuren kokonaisuuden – pelikentän, missä pelaaja voi seikkailla kuin se olisi peliin lisäosa. Kokonaisia uusia pelejä kehittyy puhtaasti modifioinnin pohjalle, kuten esimerkiksi suosittu massiivinen monen pelaajan verkkopeli PlayerUnknown’s Battlegrounds, joka on luotu ARMA 2 pelin pohjasta tai Counter Strike, joka luotiin Half-Life pelin pohjasta. Näiden kaltaiset modifikaatiot alkoivat siis juuritasolla modifikaatioina kyseisistä peleistä, mutta myöhemmin saavutettuaan suurta suosiota, muodostui omiksi itsenäisiksi peleiksi. Modifikaatiot ovat ajan saatossa luoneet täysin uusia, innovatiivisia ratkaisuja pelaamiselle kuten Half-Life 2 - pelin pohjalta syntynyt Garry’s Mod, jonka toiminta perustuu uusien pelimekaniikkojen luomisen ympärille. Tämän kaltaiset konversiot ovat näennäisesti muihin modifikaatioihin verrattain suosittuja, ja kartuttavat paljon suosiota myös modifikaatioiden tekijöiden keskuudessa. Ladatuimmat modifikaatiot keskittyvät Nexus Mods modifikaatioyhteisön julkaisualustalle, missä pitkälti tarjotaan eniten pelin konversioita. Suosiota tukee monesti myös tämän kaltaisten modifikaatioiden helppo integrointi peliin, koska teknillisellä tasolla ne muokkaavat usein vähemmän ja yksinkertaisempia teknisiä elementtejä, verrattuna esimerkiksi käyttöliittymän modifikaatioon, joka voi olla teknillisesti vaikeampaa toteuttaa.
Machinima ja taiteelliset modifikaatiot ovat kokemuksellisuuteen perustuvia luomuksia. Tämän kaltaiset modifikaatiot hyödyntävät pelin järjestelmiä ja audiovisuaalista muotoa. Lopputuloksena voi olla esimerkiksi verkossa julkaistava tallenne. Machinima on yksinkertaisuudessaan elokuva, joka on tehty täysin videopelin pelimoottoria hyödyntäen. Tekijä voi esimerkiksi käyttää Team Fortress 2 - pelin hahmoja ja mekaniikkaa luodakseen humoristisen videon ja kertoa näillä tarinan, joka voi olla täysin pelin tarinan ulkopuolella. Taiteelliset modifikaatiot sen sijaan perustuvat audiovisuaaliseen representaatioon, jossa videopeli toimii esityksen alustana. Esimerkkinä taiteellisesta modifikaatiosta voidaan pitää videopeliä Dear Esther, joka alun perin julkaistiin modifikaationa Half Life 2 -pelin pohjalta, ja myöhemmin erillisenä julkaisuna, riippumattomana Half Life 2 - pelin alustasta. Verrattuna muihin modifioinnin tyyppeihin, machinima ja taiteelliset modifikaatiot ovat marginaalisempi muoto modifioinnissa, mutta varteenotettava siitä huolimatta.
Laitteistokohtaiseen pelien modifiointiin kuuluu pelilaitteiston modifiointi, pääsääntöisesti mukautettujen pelitietokoneiden muokkaaminen, sekä pelikonsolien muokkaaminen erillisillä ohjelmistoilla tai laitteistolla. Nämä voidaan kuitenkin nähdä pelien modifiointina, sillä luomuksesta riippuen, voidaan laitteistoa muokkaamalla saada etu pelien pelaamiseen. Laitteistoa muokkaamalla voidaan kasvattaa koneen suortiuskykyä, mikä puolestaan tukee pelin toimivuutta. Tämä tukee samalla myös modifikaatioita ja niiden toimivuutta. Pelitietokoneisiin verrattuna kuitenkin konsolien muokkaaminen asettaa rajoituksia valmistajan ja modifioijan välille, sillä laitteen muokkaaminen saattaa usein käydä vastoin laitteen käyttöehtoja. Laitteen takaisinmallinnus ei silti ole varsinaisesti vastoin lakia, eikä sitä suoranaisesti vastusteta juridisesti. Pelikonsolien takaisinmallinnus palvelee enemmän käyttäjän halua ymmärtää pelilaitteen toimivuutta, mikä voi johtaa täysin uusiin innovaatioihin teknillisellä tasolla.


title: Pelimodifioiminen

text: Saadakseen tarpeeksi selvän kuvan modifioinnista kokonaisuudessaan, tarkastellaan verrattain eniten modifioitua peliä - Elder Scrolls V: Skyrim fantasia roolipeli. Skyrimin ympärille on luotu verrattain määrällisesti eniten ulkopuolista sisältöä. Nexus Modsin tilastoista voidaan kerätä helpommin yleiskuva siitä, kuinka paljon sisältöä suosituimpiin peleihin useimmiten tuotetaan, ja kuinka suuri yhteisö pelkästään yhden tai muutaman pelin ympärille voi kehittyä. Verkossa toimiva modifioijayhteisö Nexus Mods ylläpitää suurinta pelimodifikaatioiden ja modifioijayhteisön verkostoa. Kaiken kaikkiaan vuoden 2018 alussa tässä yhteisössä ylläpidetään yli 56000 modifikaatiota pelkästään Skyrimissa. Kaikissa Nexuksen 515 tukemissa peleissä on miltei 250 000 modifikaatiota yhteensä tarjolla, joilla on koko yhteisön luomisesta lähtien melkein 2,5 miljardia latausta. Määrät eivät kuitenkaan kerro kaikkea modifioinnista tai sen suosiosta, vaikka ei näiden lukujen painoarvoa kannata väheksyä. Täytyy kuitenkin ottaa huomioon lukuisat Nexus Modsin ulkopuolella toimivat modifikaatioyhteisöt tai modifikaatiokulttuuri niiden taustalla. Koko modifikaatioyhteisön kokoa ja levinneisyyttä on teoriassa mahdotonta määrittää mihinkään mittakaavaan. Täytyisi ottaa huomioon kaikki julkaisemattomat sisällöt, mikä on mahdoton tehtävä itsessään. Numeeriset arvot eivät myös kerro kaikkea modifioinnista tai sen suosiosta, vaikka ei näiden lukujen painoarvoa kannata väheksyä Yleiskuva modifioinnista, sen kulttuurista ja merkityksistä on kuitenkin jokseenkin selvä.


title: Pelimodifioiminen

text:
Modifikaatioiden tekijät tukeutuvat sisällön valmistamisen prosessissa ulkopuolisiin työkaluihin, eli eivät usein käytä tai kykene käyttämään pelin tekijän alkuperäisiä työkaluja sisällön valmistamiseen. Sen sijaan jotkin pelien tekijät julkaisevat käyttäjilleen erikseen oman virallisen software development kit työkalun (SDK), jolla sisällön tuottaminen saattaa olla helpompaa ja sisältö on mahdollisesti yhteensopivampi pelin kanssa. Monet ohjelmistokehittäjät kuitenkin tarjoavat ohjelman lisäksi tutorial muotoisia ohjeistuksia modifikaatioiden tai yleisesti sisällön tuottamiseen. Toisinaan modifikaatioiden tekijät käyttävät kolmannen osapuolen ohjelmistoja sisällön tuottamiseen - taustalla modifioijayhteisön yhteinen tietotaito niiden käytössä. Nexus Mods esimerkiksi ei omista tai ylläpidä varsinaisia sisällön tuottamisen ohjelmistoja, mutta tarjoaa työkalun Nexus Mod Manager, joka helpottaa modifikaatioiden asentamista, ja helpottaa niiden ylläpitoa, kun ne on asennettu kyseisen ohjelman kautta. Modifikaatiot saattavat kuitenkin kärsiä usein yhteensopivuusongelmista ja voi aiheuttaa pelin kaatumisia, vaikka ne olisivatkin asennettu oikein oikeanlaisilla ohjelmistoilla.
Toisaalta Nexus Mods tarjoaa kuitenkin modifikaatioiden ohella käyttäjien kehittämiä työkaluja, joilla voidaan myös muokata pelin sisältöä, mutta Nexus Mods ei itse ole vastuussa ohjelmistojen toimivuudesta tai yhteensopivuudesta pelin kanssa. Fallout 4 - pelissä esimerkiksi tarjotaan useita kolmannen osapuolen ohjelmistoja modifikaatioiden tekemiseen kuten esimerkiksi Bodyslide and Outfit Studio, mutta pelin kehittäjä Bethesda Softworks on julkaissut pelin ostajille ilmaiseksi ladattavan SDK ohjelmiston Creation Kit, jolla voidaan peliä modifioida. Muutamat pelistudiot julkaisevat käyttäjilleen vapaaehtoisena latauksena ilmaiseksi tarjotun modifikaatiotyökalun, joka tarvittaessa toimii yhteistyössä toisten sisällöntuotannon työkalujen kanssa, kuten esimerkiksi 2D-kuvanmuokkaus ohjelma Adobe Photoshop tai 3D-mallinnustyökalu Maya. Jotkin pelin kehittäjät sisällyttävät valmiiseen peliin valmiin sisällötuotannon työkalun, jolla voidaan tehdä lisäsisältöä käyttämättä muita ohjelmia sisällönmuokkausohjelmia tämän ohella. Tällaisia integroituja työkaluja ovat esimerkiksi The Sims 2 - pelin mukana asennettava Body Shop tai Command & Conquer PC-versioon sisällytetty kenttätyökalu, jolla pelaaja voi halutessaan luoda uusia pelikenttiä alkuperäisten lisäksi. Näillä työkaluilla ei kuitenkaan usein pääse käsiksi pelin alkuperäiseen koodiin tai pysty muokkaamaan pelimoottoria.


title: Pelimodifioiminen

text:
Poiketen kaupallisesti julkaistavien pelien kehittäjistä, modifioijat eivät usein saa rahallista korvausta tuotettua sisältöä vastaan. Toki monet modifioijat voivat sisällyttää julkaisukanavaansa vaihtoehdon lataajille lahjoittaa rahaa sisällön tuottajalle tai maksaa rahaa palveluun esimerkiksi Patreon, jonka vastineeksi voi maksajat saada mahdollisuuden ehdottaa tai määrätä uusia konsepteja modifikaatioille joita tekijä voi tulevaisuudessa tuottaa. Taloudellisen tuen sijaan modifioijat saavat usein menestyksekkäistä modifikaatioista sosiaalista asemaa yhteisössä ja kartuttavat tietotaitoaan videopelien sisällön tuotannosta. Pääasiassa modifioijat saavat sisällön tuottamisesta sosiaalista pääomaa. Toiset perustelevat sisällön tuottamisen sillä, että se tarjoaa kanavan itsensä ilmaisuun, mikä lisää pelaamisen arvoa ja kohottaa pelikokemusta itsessään (Sotamaa). Toinen näkökulma modifioinnille on, että se tarjoaa kanavan modifioijalle ammatilliseen pelituotannon ympäristöön. Tietotaito, joka modifikaatioiden tuottamisen mukana tulee, palvelee modifioijaa tulevaisuudessa peli-alalle töihin haettaessa ja mahdollisesti sisällyttää teoksiaan portfolioonsa. Suuri osa modifioijista oppii tietotaitonsa sisällön tuottamiselle itsenäisesti. Modifikaatioiden tekeminen on ennen kaikkea opettelua käyttämään digitaalisen sisällön tuottamisen työkaluja. Julkaisuympäristöt ja sosiaalinen pääoma ovat tämän opitun tiedon hyödyntämisen ohella saavuteltavia hyötyjä.
Modifikaatio voidaan toisaalta myös määritellä playbouriksi (engl. ”play” peli, ”labour” työ). Näkökulman mukaan pelin tekijät hyötyvät enemmän modifioijien tekemästä ilmaisesta työstä, kuin mitä modifioijat hyötyvät pelin kehittäjien tarjonnasta. Pelin kehittäjä hyötyy siis myös pelin myyntiarvosta, sekä modifikaatioiden kanssa se hyötyy myös sen ohella vapaa-ajalla tuotetusta sisällöstä ja sen tuomasta lisäarvosta tuotteelleen, missä toisaalta modifioija hyötyy vain omasta tuotoksestaan, harvoin taloudellisesti. Kaikesta huolimatta modifikaatioiden tekeminen muistuttaa paljon avoimen lähdekoodin ohjelmiston tuotantoa. Modifioijat pitävät tätä maksutonta mallia kuitenkin omana arvonaan. Bethesda Softworksin Creation Club, jonka tarkoitus oli modifioijien ja studion yhteistyössä julkaista maksullisia modifikaatioita, kärsi tästä laajalti kritiikkiä modifikaatioyhteisöissä, koska yhteisöissä modifikaatiot pidetään periaatteiltaan ilmaisina. Samanlaista kritiikkiä kärsi aikaisemmin Valven maksullinen modifikaatio-ohjelma, joka lyhyen ikänsä jälkeen lopetettiin kokonaan kärsittyään painavaa negatiivista palautetta modifikaatioyhteisöiltä.


title: Pelimodifioiminen

text: Kun pelaaja tai käyttäjä ostaa pelin kaupasta, hän todellisuudessa ostaa oikeudet käyttää tuotetta. Yleisimmin tämä perustuu EULA (End-User License Agreement) sopimukseen, joka on tekijän ja ostajan välissä määrittelemässä ehdot, miten tuotetta saa käyttää. Yleisimmin EULA - sopimus hyväksytään pelin asennuksen yhteydessä. EULA - sopimuksen ehdoissa on sisällytetty sisällön käyttöoikeudet. Sopimuksessa on yleistä eritellä erikseen pelimoottorin käyttöoikeudet, ja modifikaatioille on erikseen omat ehtonsa. Oikeudet ovat riippuvaisia pelin tekijän asettamista ehdoista sopimuksessa ja määrittelee myös ehdot ja säännöt pelin ulkopuoliseen sisällön tuotantoon. Jotkin pelistudiot ovat tiukkoja modifioinnin suhteen ja haluavat suojella omaisuuttaan tarkkaan, eivätkä salli alkuperäisen sisällön muokkaamista. Toiset studiot ovat löyhempiä modifioinnin suhteen ja niin kuin edellä mainittu, tarjoavat myös työkalut sisällön tuottamiseen. EULA – sopimuksessa laaditut ehdot ja käyttöoikeudet ovat siis myös pelin kehittäjän virallinen asennoituminen modifikaatioihin tämän omistaman tuotteen suhteen. Pelin tekijät voivat tarkkaan laatia, minkälaisia modifikaatioita peleihinsä voidaan tehdä ja sisällyttää. Esimerkiksi World of Warcraft sallii EULA - sopimuksessaan ainoastaan käyttöliittymää muokkaavien modifikaatioiden käytön. Kontrastina pelit kuten Half-Life ja Unreal Tournament sallivat, jopa kannustavat, monenlaisten modifikaatioiden tuottamista ja käyttöä sillä ehdolla, että pelin moottoria ei takaisinmallinneta tai yritetä myydä järjestelmiä, joiden varassa modifikaatiot toimivat. EULA - sopimukset ovat yrityskohtaisia, eli eri studioilla ja ohjelmistokehittäjillä on omat EULA - sopimukset, joten tällaisten sopimusten ehdot täytyisi katsoa tuotekohtaisesti. Modifikaatioiden kohdalla voidaan kohdata ongelmia tekijänoikeuslakien kanssa, joten modifikaatioiden tekijöiden on tärkeä tietää modifioitavan pelin EULA – sopimuksen asettamat ehdot modifikaation suhteen välttääkseen juridisia riitoja pelin kehittäjien tai julkaisijan kanssa. Modifioijan on myös tärkeää modifikaation julkaistua eritellä modifikaation omistusoikeudet ja tunnustaa alkuperäisen sisällön tekijän oikeudet ja omistusoikeus, sekä määritellä ehdot modifikaation jakamiselle ja muokkaamiselle.


title: Pelimodifioiminen

text: Videopelien modifiointikulttuurin suosion noustessa on itse modifiointi-ilmiöstä uutisoitu entistä enemmän mediassa. Modifiointi on puhuttanut pelimediassa jo 90-luvulta saakka, mutta modifiointia ympäröivästä kulttuurista on alettu uutisoimaan myös valtavirtamediassa. Nämä uutiset usein pyrkivät avaamaan ilmiötä pelikulttuurin ulkopuolisille tai käsittelevät kulttuurin ympärillä käytyä keskustelua. Mediassa mielipiteitä on herättänyt myös Bethesda Softwaren vuonna 2017 lanseerama kauppapalvelu Creation Club, jonka tarjoama maksullinen, modifikaatioiden kaltainen lisäsisältö sai osakseen epäilystä. Videopelien modifiointi ilmiönä on myös kiinnostuksen kohde pelitutkimukselle ja sitä on käsitelty monien eri pelitutkimuksen osa-alueiden näkökulmista. Esimerkiksi näkökulmina voi toimia oppiminen tai modifiointiyhteisöjen toiminta.


title: Espanja talviolympialaisissa 2018

text: Espanja osallistui Pyeongchangin talviolympialaisiin 2018. Maata edusti 13 urheilijaa, jotka kilpailivat viidessä urheilumuodossa. Avajaisissa joukkueen lippua kantoi lumilautailija Lucas Eguibar ja päättäjäisissä taitoluistelija Javier Fernández.


title: Espanja talviolympialaisissa 2018

text: Espanja sai ensimmäisen talviolympiamitalinsa sitten Albertvillen olympialaisten 1992, kun Regino Hernández sijoittui miesten lumilautacrossissa kolmanneksi. Lisäksi Javier Fernández sai Espanjan ensimmäisen olympiamitalin taitoluistelusta sijoituttuaan miesten kilpailun kolmanneksi. Espanja sai ensimmäisen kerran talviolympialaisissa enemmän kuin yhden mitalin.


title: Espanja talviolympialaisissa 2018

text: Espanja sai alppihiihtoon kaksi maapaikkaa.


title: Espanja talviolympialaisissa 2018

text:
Espanja sai maastohiihtoon maapaikat kahdelle miehelle ja yhdelle naiselle, mutta jätti naispaikan käyttämättä.
Espanja sai yhden maapaikan miesten skeletoniin.Espanja sai taitoluisteluun maapaikat kahdelle miehelle ja yhdelle jäätanssiparille.


title: Bermuda talviolympialaisissa 2018

text: Bermuda osallistui Pyeongchangin talviolympialaisiin 2018. Maan ainoa edustaja oli maastohiihtäjä Tucker Murphy, joka niin ollen myös kantoi joukkueen lippua avajaisissa sekä päättäjäisissä.


title: Bermuda talviolympialaisissa 2018

text: Bermuda sai maastohiihtoon maapaikan yhdelle miehelle.


title: Antiikin Sisilia

text: Sisilia eli Sikelia (, ) oli antiikin aikana merkittävää ja kukoistavaa kreikkalaisten siirtokuntien aluetta yhdessä Italian eteläosan niin kutsutun Suur-Kreikan eli Magna Graecian alueen kanssa. Kreikkalaiset asuttivat saarta 700-luvulta eaa. lähtien. 200-luvulla eaa. saari päätyi Rooman vallan alle ja siitä tuli Rooman ensimmäinen provinssi.


title: Antiikin Sisilia

text: Sisilian merkittävimpiä kreikkalaiskaupunkeja olivat muun muassa Syrakusa, Akragas, Gela, Selinus ja Zankle eli Messene. Roomalaisaikana saaren tärkeimpiä kaupunkeja olivat Syrakusan ("Syracusae") lisäksi Lilybaion ("Lilybaeum"), Panormos ("Panormus"), Soloeis ("Soluntum") ja Tauromenion ("Tauromenium"). Saaren asukkaista käytettiin etnonyymejä "Sikeliōtēs" () ja "Sikelikos" (), latinaksi "Siciliensis".


title: Antiikin Sisilia

text:
Sisilian saaren kolmiomainen muoto havaittiin jo antiikin aikana ja siihen viitataan usein. Koillisin niemi tunnettiin nimellä Peloros (lat. "Pelorus"), kaakkoisniemi nimellä Pakhynos ("Pachynus") ja läntisin niemi nimellä Lilybaion ("Lilybaeum"). Saaren ympärysmitasta esitettiin erilaisia arvioita: Strabon arvioi etäisyyden Lilybaionista Pelorokseen stadioninmitaksi ja Peloroksesta Pakhynokseen stadioninmitaksi, mitkä arviot ovat suhteellisen oikeita. Plinius vanhempi puolestaan arvioi etäisyyden Lilybaionista Pelorokseen 170 roomalaiseksi mailiksi, Peloroksesta Pakhynokseen 186 mailiksi ja Pakhynoksesta Lilybaioniin 200 mailiksi, missä pohjoisin rannikko on arvioitu väärin lyhimmäksi.
Sisilian Italiasta eli Apenniinien niemimaasta erottanut salmi eli Messinansalmi tunnettiin antiikin aikana Sisiliansalmena ("Fretum Siculum"). Antiikin aikana uskottiin yleisesti, että Sisilia olisi alun perin ollut yhteydessä mannermaahan, ja erkaantunut siitä jonkin luonnonmullistuksen seurauksena. Mikäli tämä pitää paikkansa, sen on täytynyt tapahtua huomattavan kauan ennen tällaisen perinteen syntyä ja historiallista aikaa.


title: Antiikin Sisilia

text: Sisilian itäosaa hallitseva tulivuori Etna tunnettiin antiikin aikana kreikkalaisessa nimimuodossa Aitna ("Aetna"). Se oli myös antiikin aikana jatkuvasti aktiivinen, ja Strabon osasi yhdistää sen Sisilian pohjoispuolisten Eolisten saarten tuliperäisyyteen. Länsipään Monte Erice eli Monte di S. Giuliano tunnettiin nimellä Eryks ("Eryx"). Roomalaisajalla koillisosan vuorijono Pelorokselta Tauromenioniin tunnettiin latinaksi nimellä "Neptunius Mons" ja pohjoisrannikon vuorijono nimellä "Mons Nebrodes". Laajin tasanko, itäosan nykyinen Piano di Catania, tunnettiin nimellä Leontinos ("Leontinus") tai "Laestrygonius Campus". Sisilian joet olivat kuten nykyäänkin suhteellisen vähäisiä. Merkittävimmät olivat Symaithos ("Symaethus", nyk. Simeto tai Giarretta), Akesines tai Asines ("Acesines", Alcantara), pohjoisempi Himera (Grande) ja eteläisempi Himera (Salso), Halykos (Platani), Hypsas (Belice) sekä Anapos ("Anapus", Anapo).


title: Antiikin Sisilia

text: Sisilia oli kuten nykyäänkin hyvin hedelmällistä ja tuottavaa maaperää, osin tuliperäisyyden ansiosta, ja sitä ylistetään tästä syystä usein antiikin kirjallisuudessa. Ilmasto oli kuten nykyisinkin välimuoto eteläisen Italian ja Pohjois-Afrikan ilmastosta, pohjoisosan ollessa vehreäämpi ja eteläosan karumpi. Sisiliaa pidettiin vehnän kotimaana, ja myös sen hunajaa ja sahramia kiitettiin. Laaksoissa kasvatettiin viiniä, oliiveja ja hedelmiä. Sisilia oli myös merkittävää karjankasvatusaluetta.


title: Antiikin Sisilia

text: Sisilian koillisrannikko oli asutushistoriasta johtuen joonialaista aluetta, jolla puhuttiin joonialaisia murteita, ja kaakkois- ja etelärannikko doorilaista aluetta, jolla puhuttiin doorilaisia murteita. Saaren länsiosan ja sisäosien kaupungit olivat alkuperältään pääosin ei-kreikkalaisia.


title: Antiikin Sisilia

text: Sisilian itärannikolla sijaitsivat Peloros-niemeltä Pakhynokseen kuljettaessa Zankle eli Messene ("Messana"), Tauromenion ("Tauromenium"), Naksos ("Naxus"), Akion ("Acium"), Katane ("Catana"), Heloron ("Helorus"), Trotilon ("Trotilum"), Megara Hyblaia ("Megara Hyblaea") ja Syrakusa ("Syracusa"). Etelärannikolla Pakhynoksesta länteen sijaitsivat Kamarina ("Camarina"), Gela, Fintias ("Phintias"), Akragas ("Agrigentum"), Herakleia Minoa ("Heraclea Minoa"), Thermai ("Thermae Selinuntiae"), Selinus ja Mazara. Etelärannikon lähellä sijaitsivat myös Kamikos ("Camicus"), Kaina ("Caena") ja Inykon ("Inycum").


title: Antiikin Sisilia

text: Lilybaion ("Lilybaeum") sijaitsi samannimisellä niemellä saaren länsipäässä. Saaren pohjoisrannikolla Lilybaionin niemestä itään sijaitsivat Motye ("Motya"), Drepanon ("Drepanum"), Eryks ("Eryx"), Hykkara ("Hyccara"), Keteria ("Ceteria"), Panormos ("Panormus"), Soloeis ("Solus" eli "Soluntum"), Thermai ("Thermae"), Himera, Kefaloidion ("Cephaloedium"), Alaisa ("Alaesa"), Kalakta ("Calacta"), Agathyrna, Alontion ("Aluntium"), Tyndaris ja Mylai ("Mylae").


title: Antiikin Sisilia

text: Sisilian läntisissä sisäosissa sijaitsivat Segesta, Halikyai ("Halicyae"), Entella, Iaitas ("Iaeta"), Makella ("Macella"), Triokala ("Triocala"), Skhera ("Schera"), pienempi Herbessos ("Herbessus"), Petra, Engyon ("Engyum") ja Paropos ("Paropus"). Suunnilleen saaren keskellä sijaitsi Henna eli Enna.


title: Antiikin Sisilia

text: Saaren koillisosan sisäosissa sijaitsivat Assoros ("Assorus"), Agyrion ("Agyrium"), Kentoripa ("Centuripa"), Adranon ("Adranum"), Hybla Geleatis, Aitna ("Aetna"), Herbita, Kapition ("Capitium"), Galeria ("Galaria"), Apollonia, Amestratos ("Amestratus"), Abakainon ("Abacaenum"), Noai ("Noae"), Imakhara ("Imachara"), Ikhana ("Ichana") ja Tissa.


title: Antiikin Sisilia

text: Saaren kaakkoisosan sisäosissa sijaitsivat puolestaan Ergetion ("Ergetium"), Morgantina, Leontinoi ("Leontini"), Menainon ("Menainum"), Euboia ("Euboea"), Herbessos ("Herbessus"), Akrai ("Acrae"), Bidis, Kakyron ("Cacyrum"), Hybla Heraia ("Hybla Heraea"), Ekhetla ("Echetla"), Neeton ("Ne(e)tum"), Motyka ("Motyca") ja Kasmenai ("Casmenae").


title: Antiikin Sisilia

text: Sisilian polikset eli kaupunkivaltiot olivat:


title: Antiikin Sisilia

text: Muita kreikkalaisia tai alkuperältään ei-kreikkalaisia mutta myöhemmin eri määrissä hellenisoituneita kaupunkeja olivat muun muassa:


title: Antiikin Sisilia

text:
Kreikkalaisessa mytologiassa Sisilian muinaiset asukkaat olivat laistrygoneja ja kyklooppeja. On mahdollista, että tarut kertovat jossain muodossa mykeneläisten kreikkalaisten kohtaamisista saarelaisten kanssa. Homeroksella esiintyvä ”Thrinakia” on usein yhdistetty Sisiliaan, ja kreikkalaisessa perinteessä se yhdistettiin saaren kolmiomaiseen muotoon ja siihen, että sitä olisi tämän vuoksi kutsuttu aiemmin kreikkalaisten parissa nimellä "Thrinakria".
Myöhemmän nimensä Sisilia sai saaren varhaisista, historiallisesti tunnetuista ei-kreikkalaisista asukkaista sikuleista ("Sikeloi", ). Antiikin aikaisen perinteen mukaan nämä olivat tulleet saarelle Italian mannermaalta, jossa heimo oli asunut eri puolilla ja viimeisenä nykyisen Calabrian alueella Sisiliaa vastapäätä. Sikulit saattoivat olla sukua oinotrialaisille ja muille alueen itaalisille kansoille ja olla alkuperältään pelasgeja. Alkuperä saattaa selittää sen, että sikulit vaikuttavat myöhemmin omaksuneen kreikkalaisen kulttuurin hyvin samalla, kun heidän kulttuurinsa monilta muilta osin muistutti itaalisten kansojen kulttuuria.


title: Antiikin Sisilia

text: Thukydideen näkemyksen mukaan sikulit saapuivat saarelle noin 300 vuotta aiemmin kuin ensimmäiset kreikkalaiset asuttajat, eli mahdollisesti noin 1000-luvulla eaa. Diodoros Sisilialaisen mukaan nämä olivat saaren viimeisenä tulleita asukkaita ennen kreikkalaisia.


title: Antiikin Sisilia

text: Toinen, sikuleita varhaisempi kansa Sisiliassa olivat sikaanit, jotka asuttivat historiallisella ajalla saaren läntisiä ja luoteisia osia, johon sikulit olivat nämä ajaneet saavuttuaan saarelle. Toisen perinteen mukaan syynä olisi kuitenkin ollut Etnan toiminta. Sikaaneita pidettiin autoktoonisina eli saaren alkuperäisinä asukkaina. Thukydides katsoi näiden kuitenkin tulleen Iberian suunnasta.


title: Antiikin Sisilia

text: Kolmas Sisiliaa historiallisella kaudella asuttanut heimo olivat elymit, jotka asuivat saaren luoteiskulmassa Eryksin ja Segestan alueella. Perinteen mukaan elymit olisivat tulleet Troijasta. Varmuudella tiedetään ainakin, että nämä olivat eri alkuperää kuin sikulit ja sikaanit. Myöhemmin elymit vaikuttavat kuitenkin sulautuneen kokonaisuudessaan muihin heimoihin.


title: Antiikin Sisilia

text: Foinikialaiset saapuivat saarelle mykeneläisen kauden jälkeen, ja perustivat useita kauppa-asemia saaren rannikolle. Myöhemmin kreikkalaisten saavuttua foinikialaiset vetäytyivät saaren luoteisosaan, jossa heillä oli kolme pysyvää asutusta, Motye, Panormos ja Soloeis. Saaren foinikialaiset olivat ilmeisesti liitossa elymien kanssa. Ajan kuluessa he tulivat yhä riippuvaisemmaksi Afrikan puoleisesta Karthagosta.


title: Antiikin Sisilia

text: Kreikkalaiset alkoivat perustaa siirtokuntia Sisiliaan geometrisen kauden lopulla 700-luvun eaa. puolen välin jälkeen, ja siirtokuntien vilkkain perustamisvaihe jatkui arkaaisella kaudella noin vuoteen 600 eaa. saakka. Sisilian siirtokuntien perustamisen historia tunnetaan antiikin lähteistä tarkemmin kuin Etelä-Italian Suur-Kreikan siirtokuntien historia. Ensimmäiset siirtokunnat perustettiin saaren itärannikolle eli Kreikan puolelle. Ensimmäinen saaren kreikkalaiskaupungeista oli Khalkiista tulleiden asuttajien perustama Naksos noin vuonna 735 eaa. ja toinen Syrakusa, jonka perustivat Korintista Arkhiaan johdolla tulleet siirtokuntalaiset vuonna 734 eaa. Näin heti alusta syntyi Sisilian myöhempää historiaa usein leimannut jännite saaren khalkislaisten ja doorilaisten siirtokuntien välille.


title: Antiikin Sisilia

text: Khalkislaiset perustivat pian Naksoksen jälkeen Leontinoin ja Katanen noin 730 eaa. Megarasta tulleet puolestaan perustivat Syrakusan ja Katanen välille noin vuonna 728 eaa. kaupungin, joka erotettiin emäkaupungistaan kutsumalla sitä nimellä Megara Hyblaia. Saaren etelärannikon ensimmäinen siirtokunta oli Gela, jonka perustivat doorilaiset Rhodokselta ja Kreetalta tulleet asuttajat noin 690 eaa. Khalkislaiset perustivat Zanklen, myöhemmän Messenen, strategisesti tärkeällä paikalle Sisilian Italiasta erottaneen salmen kohdalle. 600-luvulla eaa. Sisiliaan länsiosiin tuli asuttajia myös Karthagosta.


title: Antiikin Sisilia

text: Siirtokunnat perustivat pian saarelle omia uusia siirtokuntiaan. Syrakusa perusti Akrain noin vuonna 664 eaa., Kasmenain noin 644 eaa. ja Kamarinan noin 599 eaa. Zankelaiset perustivat saaren pohjoisrannikolle Himeran noin 648 eaa. Megara Hyblaian asukkaat perustivat yhdessä emäkaupunkinsa Megaran kanssa Selinuksen noin 628 eaa. Se oli saaren kreikkalaiskaupungeista läntisin ja sijaitsi elymien, foinikialaisten ja karthagolaisten asutusten rajaseudulla. Gela perusti Akragaan noin 582–580 eaa. Se oli saaren viimeisiä siirtokuntia, mutta nousi yhdeksi kukoistavimmista.


title: Antiikin Sisilia

text: Sisilian siirtokuntien varhaisesta historiasta tiedetään antiikin lähteiden kautta suhteellisen vähän. Kaupungit nousivat kuitenkin nopeasti voimakkaiksi ja kukoistaviksi, ja nauttivat vauraudesta, joka usein ylitti emämaan olot. Tämä oli seurausta sekä seudun suosiollisista luonnonoloista ja hedelmällisestä maaperästä että laajasta kaupankäynnistä. Kukin kaupunki valloitti lähiseutunsa ja alisti sen varhaisemmat asukkaat alaisuuteensa. Saaren sisäosien sikulit sekä länsiosien elymit ja sikaanit olivat sen sijaan itsenäisiä, sillä nämä alueet eivät olleet kreikkalaisia.


title: Antiikin Sisilia

text: 500-luvulla eaa. Sisilian merkittävimmät kaupungit vaikuttavat olleen Akragas ja Gela. Syrakusa, joka oli saaren mahtitekijä myöhemmin, ei vielä ollut saavuttanut hallitsevaa asemaa. Akragas nousi kukoistavaksi erityisesti tyranni Falariin kaudella noin 570–554 eaa. Monien muidenkin kaupunkien hallinnot olivat alun perin oligarkkisia, mutta myöhemmin niissä nousivat valtaan tyrannit, jotka käyttivät rajatonta valtaa. Falariin ohella arkaaisen kauden tyranneja saarella olivat muun muassa Kleandros Gelassa, Panaitios Leontinoissa, Terillos Himerassa ja Skythes Zanklessa. Näistä merkittävin oli Kleandros, joka kykeni yhdessä veljensä ja seuraajansa Hippokrateen kanssa saamaan suuren osaan saarta vaikutusvaltansa alle. Gelan alaisuuteen joutuivat muun muassa Kallipolis, Leontinoi, Naksos, Zankle ja Kamarina. Syrakusa välttyi samalta kohtalolta korinttilaisten väliintulon ansiosta.


title: Antiikin Sisilia

text: Gelan seuraava tyranni Gelon onnistui kukistamaan myös Syrakusan vuonna 485 eaa. Tämän jälkeen hän teki Syrakusasta uuden keskuksensa. Hän tuhosi Kamarinan ja siirrätti kaikki sen asukkaat sekä myös merkittävän osan gelalaisista sekä Megara Hyblaian ja Euboian asukkaista Syrakusaan. Näin Syrakusa nousi koko Sisilian merkittävimmäksi kaupungiksi, mikä asema sillä säilyi useita satoja vuosia. Hieman aiemmin noin 488 eaa. Theron saavutti tyranniuden Akragaassa ja sai valtaansa myös Himeran, josta karkotti tyranni Terilloksen. Samoihin aikoihin noin 488 eaa. Suur-Kreikan puoleisen Rhegionin tyranni Anaksilas sai salmen toisella puolella sijainneen Zanklen valtansa alle ja nimesi sen uudelleen Messeneksi.


title: Antiikin Sisilia

text: Kaikki kolme mainittua tyrannia saavuttivat merkittävän aseman, ja kaupungit vaikuttavat kukoistaneen heidän aikanaan. Gelonin asema näkyy muun muassa siinä, että persialaissotien aikaan ateenalaiset ja spartalaiset lähettivät hänen luokseen lähetystön, jossa pyysivät apua taistelussa Persiaa vastaan. Samaan aikaan eli noin 480 eaa. sisilialaisille tuli kuitenkin ongelmia lähempänäkin, sillä Himeran karkotettu tyranni Terillos pyysi apua karthagolaisilta, ja nämä lähettivät saarelle suuren Hamilkarin, Hannon pojan johtaman armeijan, joka piiritti Himeraa. Theron onnistui pitämään kaupungin, kunnes Gelonin syrakusalaiset saapuivat apuun noin miehellä, jotka voittivat karthagolaiset. Tämä Himeran taistelu tapahtui samoihin aikoihin Salamiin taistelun kanssa, ja sai sisilialaisten mielissä saman aseman. Suuri saatujen orjien määrä vaikuttaa edelleen lisänneen sisilialaisten kaupunkien vaurautta.


title: Antiikin Sisilia

text: Arkaaisella kaudella 500-luvulla eaa. Sisiliaan alettiin rakentaa suuria kreikkalaisia temppeleitä, joille oli tyypillistä pitkänomainen muoto ja adyton-huoneet.


title: Antiikin Sisilia

text: Gelonia seurasi Syrakusan tyrannina Hieron. Tämä pelasti Italian Kymen voittamalla karthagolaiset ja tyrrheenit meritaistelussa vuonna 474 eaa. Samaan aikaan hän kukisti saaren khalkislaiset kaupungit. Hän siirrätti kaikki Naksoksen ja Katanen asukkaat Leontinoihin ja asutti Katanen uudelleen nimeten sen Aitnaksi. Theron puolestaan hallitsi Akragasta kuolemaansa vuonna 472 eaa. saakka, mutta kaupunkilaiset kukistivat tämän pojan Thrasydaioksen Hieronin avulla, ja saavuttivat näin ainakin nimellisen vapauden. Sama tapahtui Syrakusassa Hieronin kuoltua 467 eaa. Tällöin uuden tyrannin Thrasybuloksen vallankäyttö sai syrakusalaiset kapinoimaan, ja kapina-aalto levisi saaren kaikkiin kreikkalaiskaupunkeihin, jotka yhdistivät voimansa Syrakusaa vastaan. Thrasybulos, joka käytti linnoituksinaan Ortygiaa ja Akhradinea, ajettiin pois saarelta 466 eaa.


title: Antiikin Sisilia

text: Gelonin tyrannian kukistuminen johti pitkäkestoisiin sisäisiin levottomuuksiin, jotka ilmenivät usein myös sotina. Rauha saatiin solmittua vuonna 461 eaa., ja se salli maanpakoon ajettujen palata kotikaupunkeihinsa. Gelonin tuhoama Kamarina asutettiin uudelleen, ja Katane palautettiin alkuperäisille khalkislaisille asuttajilleen ja sai takaisin vanhan nimensä. Seurannut noin 50 vuotta, aina vuoteen 409 eaa. saakka, kestänyt rauhan kausi voidaan nähdä Sisilian kreikkalaiskaupunkien suurimpana kukoistuskautena. Useimmissa kaupungeissa oligarkkinen hallinto korvattiin demokratialla. Rauhan rikkoi tuona aikana ainoastaan saaren keskiosaa asuttaneiden sikulien yritys saavuttaa enemmän valtaa saarella. Sikulien johtajana toimi Duketios, mutta Syrakusa kukisti ja karkotti tämän vuonna 450 eaa. Myöhemmin Duketios palasi ja yritti asettua valtaan, mikä johti muun muassa Himera-joen taisteluun vuonna 446 eaa., mutta yritys katkesi hänen kuolemaansa vuonna 440 eaa.


title: Antiikin Sisilia

text: Peloponnesolaissodan sytyttyä Ateena alkoi sekaantui Sisilian asioihin. Vuonna 427 eaa. se lähetti joukkoja Lakheen ja Kharoiadeen johdolla tukiakseen saaren khalkislaisia ja muita joonialaisia siirtokuntia, joita niiden doorilaiset naapurit uhkasivat. Näitä seurasi toinen Eurymedonin ja Sofokleen johtama operaatio vuonna 425 eaa. Niillä ei ollut kuitenkaan suurta merkitystä. Vuonna 424 eaa. Gelassa solmittiin uusi rauha. Rauhaa ei kestänyt kauan, sillä syrakusalaiset ajoivat Leontinoin demokraatit kaupungista, ja samoihin aikoihin selinuslaiset sotivat ei-kreikkalaisia segestalaisia vastaan. Sekä Leontinoista karkotetut että segestalaiset pyysivät apua Ateenasta.


title: Antiikin Sisilia

text: Ateenalaiset lähettivät tällä kertaa, vuonna 415 eaa., suuren sotajoukon sotaretkelle, joka tunnetaan Sisilian sotaretkenä. Tarkoituksena oli nimellisesti Ateenan sisilialaisten liittolaisten tukeminen, mutta Thukydides huomauttaa, että todellisena tarkoituksena oli saada koko saari Ateenan vallan alle. Pääkohteena oli Syrakusa, jonka piiritys kesti keväästä 414 syksyyn 413 eaa. Syrakusaa tukivat saaren doorilaiset kaupungit Akragasta lukuun ottamatta, sekä osa sikuleista. Segestalaiset ja suurin osa saaren muista ei-kreikkalaisista sekä Naksos ja Katane tukivat Ateenaa. Sotaretki epäonnistui Ateenan kannalta surkeasti ja johti suuriin tappioihin. Epäonnistumisen syynä saattoi olla muun muassa se, että Nikias viivytteli hyökkäystä Katanessa, mikä jätti Syrakusalle aikaa vahvistautua, hankkia liittolaisia ja parantaa linnoituksia.


title: Antiikin Sisilia

text: Ateenan kärsimä täydellinen tappio näytti tuottavan doorilaisille ja erityisesti Syrakusalle ylivallan saarella joksikin aikaa. Selinus jatkoi sotaa segestalaisten kanssa, jotka kuitenkin pyysivät apua Karthagolta, jonka alaisuudessa olivat saarella muun muassa foinikialaiskaupungit Motye, Panormos ja Soloeis. Karthagolaiset lähettivät saarelle vuonna 409 eaa. suuren noin miehen sotajoukon, jota johti Hannibal, Himerassa lyödyn Hamilkarin pojanpoika. Karthagolaiset piirittivät Selinusta, joka oli Syrakusan ja Akragaan ohella tuohon aikaan saaren kukoistavin kaupunki. Tämä Selinuksen taistelu kesti vain muutamia päiviä, kunnes kaupunki vallattiin ja tuhottiin. Tämän jälkeen karthagolaiset hyökkäsivät Himeraan, joka seuranneessa Himeran taistelussa tuhottiin kokonaan ja koko sen miespuolinen väestö surmattiin kostoksi Hamilkarin kohtalosta aiemmassa Himeran taistelussa.


title: Antiikin Sisilia

text:
Tämän jälkeen Hannibal palasi joukkoinen Karthagoon, mutta vuonna 406 eaa. karthagolaiset lähettivät hänet uudelleen valtaamaan Sisiliaa. Nyt pääkohteena oli Akragas, joka joutui lopulta antautumaan kahdeksan kuukauden piirityksen jälkeen ja tuhottiin. Vuonna 405 eaa. Hannibalia seurannut Himilkon hyökkäsi Gelaan. Samaan aikaan Syrakusa oli heikentynyt sisäisissä kiistoissa. Lopulta kaupungin tyranniksi nousi Dionysios. Tämä yritti ensin taistella Karthagoa vastaan, mutta sitten solmi rauhan, jonka seurauksena lähes puolet saaresta jäi karthagolaisten valtaan, mukaan lukien Selinus, Himera, Akragas, Gela ja Kamarina.
Dionysios hallitsi Syrakusaa tyrannina 38 vuotta eli 405–367 eaa. Hän alisti valtaansa khalkislaiset kaupungit Naksoksen, Katanen ja Leontinoin sekä myös suuren osan sikulien alueesta. Hän rakennutti kaupungilleen suuret linnoitteet ja suuren laivaston, ja tämän jälkeen julisti sodan Karthagoa vastaan vuonna 397 eaa. Sota oli aluksi menestys, ja Syrakusa sai valtaansa kaikki Karthagon äskettäin ottamat kaupungit sekä ulotti valtansa myös saaren länsiosaan Motyeen saakka. Vuonna 396 eaa. Himilkon kuitenkin hyökkäsi takaisin ja sai samat alueet valtaansa, sekä tuhosi Messenen. Sota päättyi rauhaan karthagolaisten joukoissa puhjenneen kulkutaudin vuoksi. Se jatkui uudelleen vuonna 393 eaa., mutta päättyi jälleen rauhaan samana vuonna. Vihollisuudet uusiutuivat vielä 383 eaa., jonka jälkeen Halykos-joki sovittiin syrakusalaisten ja karthagolaisten alueiden rajaksi.


title: Antiikin Sisilia

text: Dionysioksen aikana perustettiin useita uusia kaupunkeja. Tauromenion perustettiin Dionysioksen tuhoaman Naksoksen paikan lähelle. Tyndaris perustettiin saaren pohjoisrannikolle ja Lilybaion lähelle Motyetä. Alaisan perusti sikulipäällikkö Arkhonides.


title: Antiikin Sisilia

text: Kuollessaan Dionysios onnistui siirtämään valtansa pojalleen Dionysios nuoremmalle. Tämä osoittautui isäänsä kyvyttömämmäksi, ja Syrakusan saama valta-asema alkoi rakoilla. Vuonna 357 eaa. Dion sai aikaan kapinan ja nousi kaupungin tyranniksi seuraavana vuonna. Hänen itsevaltainen hallintonsa kuitenkin herätti tyytymättömyyttä, ja hänet murhasi hänen omiin upseereihinsa kuulunut Kallippos vuonna 353 eaa. Seurannut aika oli levotonta. Dionysios nuorempi onnistui saamaan Ortygian linnoituksen takaisin ja pyrki jälleen valtaan. Syrakusan haltuunsa saanut Leontinoin tyranni Hiketas pyysi apua Karthagolta, joka piiritti Ortygiaa. Samaan aikaan syrakusalaiset kapinalliset, jotka vastustivat sekä Dionysiosta että Hiketasta, pyysivät apua entiseltä emäkaupungilta Korintilta, joka onnistui vuonna 344 eaa. saamaan sekä Ortygian että Syrakusan valtaansa Timoleonin johdolla ja vain miehellä.


title: Antiikin Sisilia

text: Syrakusa muuttui näin demokraattisesti hallituksi, ja sama muutos tapahtui saaren muissa kaupungeissa, jotka olivat levottomana aikana päässeet eroon Syrakusan vallasta. Monia niistä olivat hallinneet edelleen tyrannit, kuten Hiketas Leontinoissa, Mamerkos Katanessa ja Hippon Messenessä. Myös sikulien kaupungeissa Apolloniassa, Kentoripassa ja Agyrionissa nousivat valtaan kreikkalaiset tyrannit. Kaikki nämä tyrannit kuitenkin kukistettiin Timoleonin johdolla, ja niihin perustettiin demokraattinen itsehallinto. Samaan aikaan saarta uhkasivat jälleen karthagolaiset, mutta se päättyi Hasdrubalin ja Hamilkarin tappioon Krimisos-joella vuonna 340 eaa., mikä oli yksi suurimmista kreikkalaisten karthagolaisista saamista voitoista. Seuranneessa rauhassa Halykos-joki vahvistettiin uudelleen alueiden rajaksi.


title: Antiikin Sisilia

text: Sisilialaisten kaupunkien vapautumisen seurauksena saarella alkoi uusi kukoistuskausi. Maanpakolaisten sallittiin palata kotikaupunkeihinsa, ja saarelle tuli myös uusia siirtokuntalaisia Korintista ja muualta Kreikasta. Kreikkalaisen kulttuurin vaikutus koko saarella myös ei-kreikkalaisilla alueilla kasvoi edelleen, ja käytännössä koko saari vaikuttaa hellenisoituneen 300- ja 200-lukujen eaa. kuluessa. Tämä näkyy muun muassa eri puolilla saarta lyödyistä rahoista sekä myöhemmin roomalaiskaudella esiintyvästä nimistöstä, jotka ovat kauttaaltaan helleenisiä.


title: Antiikin Sisilia

text: Hellenistisen kauden alkuvaiheen kukoistuskausi jäi kuitenkin lyhyeksi, sillä vuonna 317 eaa. Agathokles nousi Syrakusan tyranniksi Karthagon avustuksella. Tämä sai jälleen aikaan paljon levottomuuksia koko saarella. Agathokles alisti kaupungin toisensa jälkeen valtansa alle, mikä johti jälleen vihollisuuksiin Karthagon kanssa. Vuonna 311 eaa. Syrakusa kärsi tappion Eknomos-kukkulalla uudessa Himera-joen taistelussa Hamilkarin johtamia karthagolaisia vastaan. Agathokles kuitenkin hyökkäsi suoraan Karthagoon. Sillä välin Hamilkar sai suuren osan Sisiliaa valtansa alle, mutta lopulta hän jäi vangiksi ja hänet surmattiin. Akragas yritti vapautua Syrakusan vallasta syrakusalaisen Deimokrateen johdolla. Agathokles solmi Afrikasta palattuaan rauhan Karthagon kanssa, sai Syrakusan takaisin valtaansa ja surmautti kaikki häntä vastustaneet. Loppukaudellaan hän yritti muun muassa lisätä Sisilian vaikutusvaltaa Suur-Kreikassa. Agathokleen valta kesti hänen kuolemaansa vuonna 289 eaa. saakka.


title: Antiikin Sisilia

text: Agathokleen jälkeen Syrakusan tyrannina jatkoi Hiketas. Akragaan tyranniksi oli puolestaan noussut Fintias, joka valtasi ja tuhosi Gelan ja perusti sen ja Akragaan välille uuden Fintiaan kaupungin noin vuonna 280 eaa. Se oli viimeinen Sisiliaan perustettu kreikkalaiskaupunki. Samaan aikaan Karthago kasvatti jälleen valtaansa saarella. Kreikkalaiset pyysivät apua Epeiroksen kuninkaalta Pyrrhokselta, joka soti samaan aikaan Italiassa Roomaa vastaan. Pyrrhoksen joukot saapuivat saarelle vuonna 278 eaa. Tuolloin Hiketas ja Fintias olivat jo kuolleet, ja Pyrrhos oli vapaa toimimaan Karthagoa vastaan miten halusi. Pyrrhos valtasi kaupungin toisensa jälkeen, lopulta myös Panormoksen, joka oli pitkään ollut karthagolaisten keskus saarella eikä ollut vielä koskaan tullut kreikkalaisten valtaamaksi. Pyrrhos hyökkäsi myös Erkten ja Eryksin linnoituksiin, mutta kärsi lopulta tappion Lilybaionissa ja joutui palaamaan Italiaan vuonna 276 eaa.


title: Antiikin Sisilia

text: Pyrrhoksen poistuminen jätti Sisilian kreikkalaiset aluksi vaille johtajaa. Myöhemmin merkittäväksi johtohenkilöksi nousi Hieron II. Uudeksi uhkaksi muodostuivat mamertiinit, campanialaiset palkkasotilaat, jotka olivat saaneet Messenen haltuunsa ja alkoivat uhata myös muuta Sisiliaa. Hieron voitti nämä ja olisi saanut Messenenkin ilman Karthagon väliintuloa. Hän nousi Syrakusan tyranniksi ja otti jopa kuninkaan nimikkeen vuonna 270 eaa. Mamertiinit pyysivät vuonna 264 eaa. apua Roomalta, joka oli juuri vallannut Italian eteläosan. Tästä sai alkunsa ensimmäinen puunilaissota, joka teki Sisiliasta 23 vuodeksi roomalaisten ja karthagolaisten välisen sotanäyttämön.


title: Antiikin Sisilia

text: Hieron vetäytyi sodasta ja solmi Rooman kanssa erillisrauhan vuonna 263 eaa., mikä mahdollisti hänelle Sisilian itärannikon kaupunkien hallinnan. Rooma sai sodan kuluessa haltuunsa suurimman osan muusta saaresta, mukaan lukien karthagolaisten keskuksen Panormoksen. Akragas vastusti Rooman valtausta eniten, ja sitä piiritettiin pitkään vuonna 262 eaa., jonka jälkeen sen asukkaat myytiin rangaistukseksi orjiksi. Vuonna 255 eaa. Akragas päätyi jälleen karthagolaisille. Näillä jäivät myös saaren länsiosan Eryks, Lilybaion ja Drepanon. Lilybaionin piiritys kesti kymmenen vuotta. Lopulta karthagolaiset kärsivät tappion meritaistelussa Aegatessaarten taistelussa vuonna 241 eaa., ja joutuivat luopumaan lopuistakin alueistaan Sisiliassa. Näin roomalaiset saivat käytännössä koko Sisilian valtansa alle.


title: Antiikin Sisilia

text:
Sisiliasta tehtiin Rooman provinssi, lukuun ottamatta aluetta, jota Hieron vielä hallitsi Rooman liittolaisena. Provinssi oli Rooman ensimmäinen, ja sen johtoon asetettiin vuosittain Roomasta lähetetty preettori.
Toisen puunilaissodan alussa vuonna 218 eaa. preettoriksi lähetettiin konsuli Sempronius, tarkoituksena Karthagon uhan torjuminen. Hän poistui kuitenkin myöhemmin Italian puolelle sotimaan Hannibalia vastaan, ja Sisilia jäi sodassa sivuosaan joiksikin vuosiksi. Sodan neljäntenä vuonna eli 215 eaa. Syrakusan hallitsijaksi noussut Hieronymos, Hieron II:n pojanpoika, hylkäsi liiton Rooman kanssa ja liittyi Karthagon puolelle. Hänet murhattiin pian, mutta kaupungin karthagolaismielinen puolue, johtajinaan Hippokrates ja Epikydes, pysyivät Karthagon liittolaisina. Rooma aloitti Syrakusan piirittämisen vuonna 214 eaa. ja sitä kesti vuoteen 212 eaa. saakka. Samalla sota levisi koko saarelle, sillä myös monet muut kaupungit kapinoivat Roomaa vastaan. Karthagolaiset suorittivat hyökkäyksiä Akragaasta Mutineen johdolla. Roomalaiset taivuttelivat tämän kuitenkin antautumaan, ja saivat kapinan muualla kukistettua. Näin he saivat saaren lopullisesti valtaansa vuonna 210 eaa.


title: Antiikin Sisilia

text: Toisen puunilaissodan jälkeen koko Sisiliasta tehtiin yksi provinssi, ja sitä hallittiin samalla tavalla kuin muita provinsseja. Preettorin lisäksi provinssissa oli kuitenkin poikkeuksellisesti kaksi kvestoria, joista toinen toimi Syrakusassa ja toinen Lilybaionissa, mikä saattoi johtua siitä, että saari tuli Rooman alaisuuteen kahdessa vaiheessa. Saaresta tuli Roomalle hyvin merkittävä sen maataloustuotannon ansiosta, ja Cato vanhempi kuvasi sitä ”Rooman varastohuoneeksi” ("cella penaria"). Tämän johdosta Sisilian maanomistuksessa tapahtui suuria muutoksia, ja saarelle syntyi suuria, orjatuotannolla toimineita maatiloja. Vuoristoisemmilla alueilla kasvatettiin karjaa, mikä oli myös orjien tehtävänä.


title: Antiikin Sisilia

text: Huonot olot johtivat ensimmäiseen orjasotaan vuonna 135 eaa. Se sai alkunsa Hennasta, ja sitä johti syyrialainen orja nimeltä Eunus. Orjakapina levisi pian koko saarelle, ja siihen sanotaan liittyneen jopa orjaa. Kapina menestyi aluksi hyvin. Vuonna 134 eaa. kapinaa kukistamaan lähetettiin konsuli Fulvius Flaccus. Vasta konsuli P. Rupilius sai kukistettua kapinan pääpesäkkeet Hennan ja Tauromenionin vuonna 132 eaa. Saaren sisäiselle hallinnolle muodostettiin uudet lait, jotka olivat käytössä vielä Ciceron aikana. Uudet lait eivät kuitenkaan ratkaisseet kaikkia ongelmia. Toinen orjasota alkoi vuonna 103 eaa., ja kapinalliset onnistuivat jälleen vastustamaan useita konsuleita, kunnes M. Aquilius voitti nämä vuonna 100 eaa.


title: Antiikin Sisilia

text: Ensimmäisellä vuosisadalla olot rauhoittuivat jonkin verran. Sisilia jatkoi Rooman vilja-aittana, ja liittolaissodassa vuosina 91–88 eaa. saari sekä aseisti, vaatetti että ruokki armeijaa. Kreikkalaiseen aikaan verrattuna Sisilia pysyi kuitenkin aina suhteellisen taantuneena. Saarella oli yli 60 kaupunkia, joista Messene, Tauromenion ja Neeton olivat liittolaiskaupunkeja ("civitates foederatae"), jotka olivat nimellisesti itsenäisiä, ja viisi Rooman suorasta vallankäytöstä vapaita vapaakaupunkeja ("civitates immunes et liberae"). Muut kaupungit olivat tavallisen provinssikaupungin asemassa, jolloin niillä oli paikallishallinto ja velvollisuus maksaa kymmenyksiä.


title: Antiikin Sisilia

text: Sisilian olot huononivat jälleen preettori Verresin kaudella 73–70 eaa. Hänet tunnetaan poikkeuksellisen törkeästä korruptiosta ja paikallisen väestön riistosta ja siitä, että Cicero puhui ja kirjoitti häntä vastaan tämän vuoksi. Saari ei juurikaan osallistunut Julius Caesarin kansalaissotaan 49–45 eaa. Alussa Cato nuorempi hallitsi sitä Pompeiuksen puolesta. Julius Caesar lähti Sisilian Lilybaionista Afrikan sotaretkelleen. Hän ilmeisesti harkitsi Rooman kansalaisuuden antamista sisilialaisille, mutta tämä ei toteutunut vielä tuolloin. Caesarin kuoleman jälkeen saari päätyi Sextus Pompeiuksen käsiin, ja tämä pystyi laivastonsa ansiosta pitämään sen sekä Sardinian ja Korsikan Octavianusta eli myöhempää keisari Augustusta vastaan Misenumin rauhassa 39 eaa. Myöhemmin Sextus Pompeiuksen sodassa Octavianus hyökkäsi uudelleen, ja lopulta Pompeius joutui jättämään Sisilian. Saari kärsi huomattavasti näiden sisällissotien seurauksena.


title: Antiikin Sisilia

text: Augustus yritti elvyttää Sisiliaa perustamalla koloniat Tauromenioniin, Kataneen, Syrakusaan, Thermaihin ja Tyndarikseen, mutta vaikutukset jäivät suhteellisen vähäisiksi, eikä Sisilia koskaan toipunut täysin sodista. Strabonin aikana saari ja sen kaupungit olivat hänen kuvauksensa mukaan melko rappeutuneessa kunnossa. Egyptin valtakuntaan liittämisen jälkeen siitä tuli Rooman uusi vilja-aitta, mikä todennäköisesti vaikutti huomattavasti Sisilian asemaan.


title: Antiikin Sisilia

text: Augustus myös uudisti saaren hallinnon. Provinssien jaossa Sisilia kuului senaatille ja sitä hallitsi prokonsuli. Plinius vanhemman aikaan Messene oli mainittujen kolonioiden lisäksi ainoa, jonka asukkailla oli Rooman kansalaisuus. Kentoripalla, Neetonilla ja Segestalla oli "jus Latii" -oikeudet, kun taas muiden kaupunkien asema oli tavanomainen "civitates stipendiariae" eli veroa maksavan kaupungin asema. Myöhemmällä ajalla Sisilia alettiin lukea osaksi Italiaa, ja sitä hallitsi "consularis", joka oli "Vicarius Urbis Romaen" alainen.


title: Antiikin Sisilia

text: Myöhäisantiikin ja varhaiskeskiajan kansainvaellusaikana Sisilian sijainti suojeli sitä jonkin verran pahimmilta Länsi-Roomaa tuhonneilta barbaariaalloilta. Alarik epäonnistui saaren valtaamisessa visigooteille 300-luvulla jaa., mutta Geiserik sai sen vandaalien haltuun seuraavalla vuosisadalla. Lopulta se päätyi kuitenkin gooteille. Belisarius valtasi saaren Bysantin valtakunnalle vuonna 535, ja se säilyi osana valtakuntaa 800-luvulle saakka, jolloin sen valtasivat saraseenit. Myöhemmin Sisilia päätyi normanneille.


title: Ecuador talviolympialaisissa 2018

text: Ecuador osallistui Pyeongchangin talviolympialaisiin 2018. Maan ainoa edustaja oli maastohiihtäjä Klaus Jungbluth Rodriguez, joka niin ollen myös kantoi joukkueen lippua avajaisissa sekä päättäjäisissä.


title: Ecuador talviolympialaisissa 2018

text: Ecuador osallistui vuonna 2018 ensimmäistä kertaa talviolympialaisiin.


title: Ecuador talviolympialaisissa 2018

text: Ecuador sai maastohiihtoon maapaikan yhdelle miehelle.


title: Eritrea talviolympialaisissa 2018

text: Eritrea osallistui Pyeongchangin talviolympialaisiin 2018. Maan ainoa edustaja oli kanadalais-eritrealainen alppihiihtäjä Shannon-Ogbani Abeda, joka niin ollen myös kantoi joukkueen lippua avajaisissa sekä päättäjäisissä.


title: Eritrea talviolympialaisissa 2018

text: Eritrea osallistui vuonna 2018 ensimmäistä kertaa talviolympialaisiin.


title: Eritrea talviolympialaisissa 2018

text: Eritrea sai alppihiihtoon maapaikan yhdelle miehelle.


title: Velho Magus Mamurra

text: Velho Magus Mamurra oli TV2:n Pikku Kakkoselle vuosina 1988–1990 tehty lastenohjelmasarja. Sen pääosissa Magus Mamurraa esitti Martti-Mikael Järvinen ja Ubi-queta esitti Sini-Petra Järvinen. Sarjan käsikirjoittaja oli Eija Järvinen.


title: Sofus Nielsen

text: Sofus Erhard Nielsen (15. maaliskuuta 1888 – 6. elokuuta 1963) oli tanskalainen jalkapalloilija ja olympiamitalisti. Hän oli mukana vuosien 1908 ja 1912 kesälympialaisissa hopeaa voittaneessa Tanskan jalkapallomaajoukkueessa.


title: Oscar Nielsen

text: Niels Christian Oscar Nielsen (4. lokakuuta 1882 – 18. toukokuuta 1941) oli tanskalainen jalkapalloilija ja olympiavoittaja. Hän oli mukana vuosien 1908 ja 1912 kesälympialaisissa hopeaa voittaneessa Tanskan jalkapallomaajoukkueessa, minkä lisäksi hän oli mukana voittamassa olympiakultaa vuoden 1906 välikisoista.


title: Eolo (1753)

text: Eolo eli San Juan de Dios oli Espanjan laivaston vuonna 1753 vesille laskettu 68-tykkinen linjalaiva, joka kuului niin sanottuihin kahteentoista apostoliin.


title: Eolo (1753)

text: Jorge Juan y Santacilian suunnittelema alus tilattiin 15. kesäkuuta 1752 Reales Astilleros de Esteirolta Ferrolista, missä köli laskettiin vielä samana vuonna. Alus laskettiin vesille 28. elokuuta 1753 ja otettiin palvelukseen 1754.


title: Eolo (1753)

text: Alus poistettiin palveluksesta vuonna 1763.


title: Kainula

text: Kainula on Alvar Aallon suunnittelema opistotalo Kajaanin keskustassa. Sitä käyttävät Kainulan Setlementtityökeskus ja Aalto kansalaisopisto.


title: Kainula

text: Talon rakennutti suomalaisen setlementtiliikkeen isä, Sigfrid Sirenius. Se valmistui vuonna 1957. Talon sydän on takahuone, jossa on tilaa suurellekin ihmisjoukolle kokoontua. Luokkahuoneet asettuvat sen ympärille. Rakennus sijoittuu Aallon töille tyypilliseen tapaan useaan tasoon mäen rinteeseen maiseman muotoja mukaillen.


title: Pirisaari

text: Pirisaari on saari Espoossa Finnoon saaristossa. Kaitaan ja Matinkylän kaupunginosien raja kulkee Pirisaaren halki. Saari on Espoon kaupungin omistuksessa.


title: Pirisaari

text: Pirisaari sijaitsee Ryssjeholmsfjärdenin merialueen koillisosassa Suomenojan venesataman ja Nuottaniemen venesataman välissä. Saaren pinta-ala on noin 2,3 hehtaaria. Runsas sata metriä Pirisaaresta lounaaseen sijaitsee Ryssjeholmen. Suomenlahden avomeri on Pirisaaresta katsottuna kaakon suunnassa.


title: Pirisaari

text: Pirisaari on metsäinen ja lähes koskematon. Kasvillisuustyypiltään Pirisaari on tuoretta kangasta. Pohjoisosan puusto on kuusivaltaista, etelää kohden mäntyjen määrä lisääntyy. Saaren lounaisosassa ja koillisosassa on jonkin verran ruovikkoa. Kenttäkerroksen valtalaji on mustikka, muita lajeja ovat muun muassa kevätpiippo, käenkaali, metsäalvejuuri, metsäimarre, metsämaitikka ja metsätähti. Ranta-alueen kasvilajit ovat alueelleen tavanomaisia, kuten hiirenvirna ja keltaängelmä.


title: Pirisaari

text: Pirisaaren ruotsinkielinen nimi Birisholm palautunee johonkin Birger-miehennimen muotoon. Saari on aiemmin tunnettu myös nimellä Lövisholmen.


title: Freestylehiihto talviolympialaisissa 2018 – miesten hypyt

text: Freestylehiihdon miesten hypyt talviolympialaisissa 2018 järjestettiin 17.–18. helmikuuta 2018 Bogwang Phoenix Parkissa, Pyeongchangissa, Etelä-Koreassa.


text: Karsinta järjestettiin 17. helmikuuta 2018 kello 20.00.


text: Karsinta järjestettiin 17. helmikuuta 2018 kello 20.45.


text: Loppukilpailu järjestettiin 18. helmikuuta kello 20.00.


title: Tyler Bertuzzi

text: Tyler Bertuzzi (s. 24. helmikuuta 1995 Sudbury, Ontario, Kanada) on kanadalainen jääkiekkoilija, joka pelaa NHL-joukkue Detroit Red Wingsin organisaatiossa. Hän on pelipaikaltaan vasen laitahyökkääjä.


title: Tyler Bertuzzi

text:
"The Sports Forecaster" -sivuston mukaan Bertuzzi on agitaattori, joka sekoittaa vastustajien peliä, mutta tekee myös kohtalaisen hyvin maaleja. Häntä pidetään NHL:n puolelle lähinnä alempiin ketjuihin soveltuvana roolipelaajana.
Bertuzzi ei ole kovin isokokoinen ja hänen tulisi kehittää voimaa toteuttaakseen pelityyliään maksimaalisesti. Myös Bertuzzin hyökkäyspään taidot ovat varsin rajalliset.


title: Tyler Bertuzzi

text: Bertuzzi aloitti jääkiekkoilun kotikaupungissaan Ontarion Sudburyssa. Hän voitti kaudella 2009–2010 Sudbury Wolvesissa OHF Bantam AAA:n hopeaa. Bertuzzi voitti myös NOBHL-liigan pudotuspelien syöttöpörssin kymmenellä syöttöpisteellään ja kauden päätteeksi sarjan mestaruuden. Kauden 2010–2011 päätteeksi hän voitti NDMHL:n mestaruuden. Guelph Storm varasi Bertuzzin 78. pelaajana OHL:n varaustilaisuudessa 2011. Hän siirtyi joukkueeseen kaudeksi 2011–2012 ja teki tulokaskautensa aikana runkosarjassa 17 tehopistettä. Kaudella 2012–2013 Bertuzzi teki runkosarjassa 22 tehopistettä.


title: Tyler Bertuzzi

text: Detroit Red Wings varasi Bertuzzin toisella kierroksella 58. pelaajana . Kaudella 2013–2014 hän pelasi OHL:n runkosarjassa vain 29 ottelua, mutta Bertuzzi teki niissä 35 tehopistettä. Pudotuspeleissä hän teki 18 ottelussa tehot 10+7=17. Bertuzzi voitti kauden päätteeksi OHL:n mestaruuden, J. Ross Robertson Cupin. Hän voitti Memorial Cup -lopputurnauksen maalipörssin viidellä osumallaan ja eteni Stormin kanssa turnauksen finaaliin, mutta mestaruuden vei kuitenkin WHL-joukkue Edmonton Oil Kings lukemin 6–3.


title: Tyler Bertuzzi

text: Lokakuussa 2014 Bertuzzi teki kolmivuotisen tulokassopimuksen Detroit Red Wingsin kanssa. Hän siirtyi kaudeksi 2014–2015 kuitenkin vielä Guelph Stormin OHL-joukkueen vahvuuteen ja nousi joukkueen varakapteeniksi. Bertuzzi voitti tehoilla 43+55=98 Stormin sisäisen piste- ja syöttöpörssin sekä jakoi sisäisen maalipörssin voiton Pius Suterin kanssa. He jakoivat koko liigan maalipörssin kuudennen sijan Barrie Coltsin Andrew Mangiapanen kanssa. OHL:n pistepörssissä Bertuzzi sijoittui kymmenenneksi. Hän voitti myös Stormin sisäisen tehotilaston lukemalla +26. Pudotuspeleissä Bertuzzi oli tehoilla 6+2=8 joukkueen paras maalintekijä ja jakoi sisäisen pistepörssin voiton Jason Dickinsonin kanssa. Hänet valittiin kauden päätteeksi OHL:n toiseen tähdistökentälliseen. OHL-kauden jälkeen, huhtikuussa 2015 Bertuzzi siirtyi AHL-joukkue Grand Rapids Griffinsin vahvuuteen, jossa hän pelasi kaksi runkosarjaottelua tehden yhden maalin ja 14 playoff-ottelua tehopistein 7+5=12.


title: Tyler Bertuzzi

text: Kauden 2015–2016 Bertuzzi pelasi kokonaan Grand Rapids Griffinsin AHL-joukkueessa, jossa hänen varsinainen tulokaskautensa toi 71 runkosarjaottelussa tehot 12+18=30 ja yhdeksässä playoff-ottelussa tehot 7+1=8. Bertuzzi oli pudotuspeleissä joukkueen paras maalintekijä ja hän jakoi Griffinsin sisäisen tehotilaston voiton Andy Mielen kanssa lukemalla +7. Kauden 2016–2017 päätteeksi Bertuzzi voitti Calder Cupin ja hänet palkittiin AHL:n pudotuspelien arvokkaimpana pelaajana Jack A. Butterfield Trophylla. Bertuzzi debytoi kauden aikana myös Red Wingsin NHL-joukkueessa, jossa hän pelasi seitsemän runkosarjaottelua ilman tehopisteitä. Bertuzzi teki NHL-debyyttinsä 8. marraskuuta 2016 vieraissa Philadelphia Flyersia vastaan. Hän sai ottelussa jääaikaa 9.57 minuuttia. Bertuzzi keräsi ottelusta teholukeman +1.


title: Tyler Bertuzzi

text: Kausi 2017–2018 Bertuzzilla alkoi loukkaantumisen vuoksi vasta lokakuun 2017 lopulla, jolloin hän aloitti kautensa Griffinsin AHL-joukkueen vahvuudessa. Bertuzzi kutsuttiin ensimmäisen kerran Red Wingsin NHL-vahvuuteen joulukuussa. Hän teki NHL-uransa avausmaalin 14. tammikuuta 2018 vieraissa Chicago Blackhawksia vastaan. Bertuzzi sai ottelussa myös syöttöpisteen oltuaan kakkossyöttäjänä Dylan Larkinin tekemään ottelun avausmaaliin, joka jäi myös Red Wingsin 0–4-voittoon päättyneen ottelun ratkaisumaaliksi.


title: Tyler Bertuzzi

text: Bertuzzin setä Todd pelasi omalla urallaan pudotuspelit mukaan lukien yli 1200 NHL-ottelua ja hän kuului Kanadan joukkueeseen Torinon olympiakisoissa 2006. Toddin lapset ja Tylerin serkut Jaden ja Tag Bertuzzi ovat pelanneet myös jääkiekkoa. Heistä Tag pelaa tällä hetkellä Guelph Stormin OHL-joukkueessa.


title: Tyler Bertuzzi

text: Bertuzzilla on italialaisia sukujuuria.


title: Samick

text: Samick on eteläkorealainen soitinvalmistaja, jonka tuotteita ovat pianot, kitarat, jousisoittimet, rummut sekä puu- ja vaskipuhaltimet. Yritys on yksi maailman suurimmista soitinvalmistajista ja omistaa osuuksia myös monista muista soitinyrityksistä eri puolilla maailmaa.


title: Samick

text: Flyygelien ja jousisoitinten valmistajana Samick kertoo olevansa maailman suurin. Sen pianomerkkejä ovat Samickin ohella muun muassa Kohler & Campbell ja Knabe. Samick on valmistanut pianoja myös muille yrityksille, kuten Hyundaille, Baldwinille ja Wurlitzerille.


title: Samick

text: Pianojen ja jousisoitinten lisäksi Samick tuottaa vuosittain noin miljoona kitaraa tehtaissaan Koreassa, Indonesiassa, Kiinassa ja Yhdysvalloissa. Sen kitaramerkkejä ovat Samick, Abilene, Silvertone ja Greg Bennett Signature Series. Samick on valmistanut kitaroita myös muun muassa Gibsonille ja Fenderille.


title: Samick

text: Vuonna 1958 perustettu Samick oli yksi Etelä-Korean ensimmäisistä pianovalmistajista yhdessä Chung Eum -yhtiön, Soodo Pianon ja Young Changin kanssa, jotka kaikki perustettiin 1950-luvun loppupuoliskolla. Vuonna 1971 Chung Eum ja Soodo poistuivat markkinoilta, ja korealaisiksi pianonvalmistajiksi jäivät Young Chang ja Samick. Samick lanseerasi vuonna 1960 pystypianomerkin Horugel, mutta vuodesta 1973 käytti pianomerkkinään Samickia. Yhtiö alkoi rakentaa flyygeleitä vuonna 1970 ja digitaalisia pianoja vuonna 1987. Vuonna 1990 Samick valmisti yli 100 tuhatta pystypianoa, 7 583 flyygeliä ja 7 959 digipianoa. Korean ulkopuolelle vietiin pystypianoista vajaa neljännes, flyygeleistä noin 80 prosenttia ja digipianoista noin 40 prosenttia. Vuonna 1990 Samick siirsi valmistusta Korean ulkopuolelle perustamalla pianotehtaan Indonesian Jakartaan. Vuonna 2000 yhtiö valmisti noin 35 tuhatta pystypianoa, 10 tuhatta flyygeliä ja 10 tuhatta digipianoa, mutta viennin osuus oli hieman pienempi kuin vuosikymmen aiemmin. Samickin markkinaosuus maailman pianotuotannosta oli 1990-luvun puolivälissä noin 14 prosenttia.


title: Samick

text: Kitaroiden valmistuksen Samick aloitti maailmanlaajuisen sähkökitaravillityksen aikoihin vuonna 1965 ja ryhtyi pian yhteistyöhön texasilaisen Hondo-kitaravalmistajan kanssa. 1980-luvun alussa Samick aloitti yhteistyön yhdysvaltalaisten pianovalmistajien Baldwinin ja Wurlitzerin kanssa. Vuonna 1988 Samick-yhtiö listautui Soulin pörssiin ja hankki omistukseensa Kohler & Campbell -pianomerkin.


title: Samick

text: 1990-luvun puolessavälissä Samick joutui taloudellisiin vaikeuksiin, joista se selviytyi vuonna 2003 kun uudeksi omistajaksi tuli korealainen rakennusyhtiö Speco. Pian Samick osti 60 prosenttia saksalaisen Bechstein-pianovalmistajan osakekannasta, mutta luopui omistuksestaan 2009. Vuonna 2004 Samick yritti ostaa korealaisen kilpailijansa Young Changin, mutta kilpailuviranomaiset torjuivat fuusion. Vuonna 2008 Samick osti saksalaisen vuonna 1849 perustetun Seiler-pianotehtaan. Vuonna 2009 Samick osti vähemmistöosuuden saksalaisesta Steinway & Sons -pianotehtaasta, mutta luopui omistuksesta vuonna 2013, kun Steinwayn osti John Paulson.


title: Jalkapallon II divisioonan kausi 1975

text: Jalkapallon II divisioonan kausi 1975 oli Suomen jalkapallon kolmanneksi korkeimman sarjatason kausi vuonna 1975. Kausi pelattiin kolmessa lohkossa kaksinkertaisena sarjana. Lohkovoittajat nousivat suoraan I divisioonaan. Lohkojen sijalle 10. ja heikommin sijoittuneet putosivat III divisioonaan.


title: Kosovo talviolympialaisissa 2018

text: Kosovo osallistui Pyeongchangin talviolympialaisiin 2018. Maan ainoa edustaja oli alppihiihtäjä Albin Tahiri, joka niin ollen myös kantoi joukkueen lippua avajaisissa sekä päättäjäisissä.


title: Kosovo talviolympialaisissa 2018

text: Kosovo osallistui vuonna 2018 ensimmäistä kertaa talviolympialaisiin.


title: Kosovo talviolympialaisissa 2018

text: Kosovo sai alppihiihtoon maapaikan yhdelle miehelle.


title: Malesia talviolympialaisissa 2018

text: Malesia osallistui Pyeongchangin talviolympialaisiin 2018. Maata edusti kaksi urheilijaa kahdessa urheilumuodossa. Avajaisissa sekä päättäjäisissä maan lippua kantoi taitoluistelija Julian Yee.


title: Malesia talviolympialaisissa 2018

text: Malesia osallistui vuonna 2018 ensimmäistä kertaa talviolympialaisiin.


title: Malesia talviolympialaisissa 2018

text: Malesia sai alppihiihtoon maapaikan yhdelle miehelle.Malesia sai yhden maapaikan taitoluisteluun Julian Yeen sijoituttua kuuden parhaan olympiapaikkaa vailla olleen urheilijan joukkoon Nebelhorn Trophy -kilpailussa 2017.


title: Jason Dickinson

text: Jason Dickinson (s. 4. heinäkuuta 1995 Georgetown, Ontario, Kanada) on kanadalainen jääkiekkoilija, joka pelaa NHL-joukkue Dallas Starsin organisaatiossa. Seura varasi hänet ensimmäisellä kierroksella 29. pelaajana kesällä . Dickinson on pelipaikaltaan keskushyökkääjä, mutta hän osaa pelata myös laidassa.


title: Jason Dickinson

text: "The Sports Forecaster" -sivuston mukaan Dickinson on lahjakas ja monipuolinen peliä tekevä hyökkääjä, joka pelaa hyvillä hyökkäyspään vaistoilla. Hänellä on myös hyvä runko ja Dickinson on hyvä luistelija. Dickinson tuo sekä sentterin että laiturin taidoillaan arvokasta lisäarvoa hyökkäykseen. Hänen tulisi kuitenkin lisätä voimaa ja kehittää kokonaisvaltaista pelaamistaan maksimoidakseen potentiaalinsa peliä tekevässä roolissa NHL:ssä.


title: Jason Dickinson

text: Dickinson aloitti jääkiekkoilun Hallton Hillsissa. Hän toimi kaudella 2010–2011 Halton Hurricanesin varakapteenina SCTAMM:ssä. Guelph Storm varasi Dickinsonin 32. pelaajana OHL:n varaustilaisuudessa 2011. Hän siirtyi joukkueeseen kaudeksi 2011–2012 ja teki tulokaskautensa aikana runkosarjassa tehot 12+13=35. Pudotuspeleissä hän oli kolmella osumallaan Stormin paras maalintekijä Francis Menardin kanssa. Dickinson valittiin kauden päätteeksi OHL:n tulokkaiden toiseen tähdistökentälliseen. Kaudella 2012–2013 hän teki runkosarjassa 47 tehopistettä. Dickinson pelasi kauden aikana myös CHL Top Prospects Gamessa.


title: Jason Dickinson

text: Dallas Stars varasi Dickinsonin ensimmäisellä kierroksella 29. pelaajana . Kaudella 2013–2014 hän jakoi Stormin OHL-joukkueen sisäisen syöttöpörssin voiton Scott Kosmachukin ja Zack Mitchellin kanssa 52 syöttöpisteellään. Tehopisteitä runkosarjassa kertyi kaikkiaan 78. Dickinson voitti kauden päätteeksi OHL:n mestaruuden, J. Ross Robertson Cupin. Hän eteni Stormin kanssa Memorial Cup -lopputurnauksen finaaliin, mutta mestaruuden vei kuitenkin WHL-joukkue Edmonton Oil Kings lukemin 6–3.


title: Jason Dickinson

text: Toukokuussa 2014 Dickinson teki kolmivuotisen tulokassopimuksen Dallas Starsin kanssa. Hän siirtyi kaudeksi 2014–2015 kuitenkin vielä Guelph Stormin OHL-joukkueen vahvuuteen ja nousi joukkueen kapteeniksi. Dickinson oli tehoilla 27+44=71 joukkueen toiseksi paras syöttäjä ja kolmanneksi paras pistemies. Pudotuspeleissä hän jakoi Stormin sisäisen pistepörssin voiton Tyler Bertuzzin kanssa tehoilla 4+4=8. OHL-kauden jälkeen, huhtikuussa 2015 Dickinson siirtyi AHL-joukkue Texas Starsin vahvuuteen, jossa hän pelasi kaksi runkosarja- ja kolme playoff-ottelua tehden kolme syöttöpistettä.


title: Jason Dickinson

text: Kauden 2015–2016 Dickinson pelasi lähes kokonaan Texas Starsin AHL-joukkueessa, jossa hänen varsinainen tulokaskautensa toi 73 runkosarjaottelussa tehot 22+31=53 ja neljässä playoff-ottelussa yhden syöttöpisteen. Dickinson jakoi runkosarjassa joukkueen sisäisen maalipörssin kolmannen sijan Greg Rallon kanssa ja sijoittui sisäisessä pistepörssissä neljänneksi. Hän debytoi kauden aikana myös Dallas Starsin NHL-joukkueessa. Dickinson pelasi uransa ensimmäisen ja kauden ainoaksi jääneen NHL-ottelunsa runkosarjan toiseksi viimeisellä kierroksella 7. huhtikuuta 2016 Colorado Avalanchea vastaan. Hän sai ottelussa jääaikaa 11.55 minuuttia. Dickinson teki ottelussa myös NHL-uransa avausmaalin. Hänet valittiin ottelun kakkostähdeksi. Kaudella 2016–2017 Dickinson pelasi NHL:ssä kymmenen runkosarjaottelua tehden kaksi maalia.


title: Jason Dickinson

text: Dickinson pelasi alle 18-vuotiaiden MM-kilpailuissa vuonna 2013, jolloin hän voitti maailmanmestaruuden.


title: Jason Dickinson

text: Dickinsonin pikkuveli Josh pelaa Clarksonin yliopistojoukkueessa.


title: Lightning (videopelihahmo)

text: Lightning () on "Final Fantasy" -pelisarjassa esiintyvä hahmo, jonka ensiesiintyminen oli pelattavana päähahmona pelissä "Final Fantasy XIII".


title: Lightning (videopelihahmo)

text: Lightning on nuori nainen, jolla on tarkoituksena salata oma nimensä. Hänen aseensa on Blazefire Saber (japaninkielisessä versiossa Blaze Edge), joka on miekan ja ampuma-aseen yhdistelmä.


title: Lightning (videopelihahmo)

text: Hahmon on suunnitellut Motomu Toriyama.


title: Seinäjoen seurakuntakeskus

text: Seinäjoen seurakuntakeskus on Alvar Aallon suunnitelema rakennus Seinäjoella Lakeuden ristin yhteydessä. Se reunustaa kirkkopihaa, jossa voi järjestää myös uskonnollisia ulkoilmatilaisuuksia. Seurakuntasalin verhouksissa on käytetty samoja puulajeja kuin kirkossa: seinillä punapyökkiä, penkit punahonkaa.


title: Seinäjoen seurakuntakeskus

text: Seurakuntakeskus valmistui vuonna 1966. Keskusksessa on tiloja kolmessa tasossa.


title: Nigeria talviolympialaisissa 2018

text: Nigeria osallistui Pyeongchangin talviolympialaisiin 2018. Maata edusti kolme urheilijaa kahdessa urheilumuodossa. Avajaisissa maan lippua kantoi naisten rattikelkkajoukkueen varamies Ngozi Onwumere ja päättäjäisissä kelkkailija Simidele Adeagbo.


title: Nigeria talviolympialaisissa 2018

text: Nigeria osallistui vuonna 2018 ensimmäistä kertaa talviolympialaisiin.


title: Nigeria talviolympialaisissa 2018

text: Nigeria sai yhden maapaikan naisten kaksikkoon.Nigeria sai yhden maapaikan naisten skeletoniin.


title: Kolumbia talviolympialaisissa 2018

text: Kolumbia osallistui Pyeongchangin talviolympialaisiin 2018. Maata edusti neljä urheilijaa kolmessa urheilumuodossa. Avajaisissa joukkueen lippua kantoi taitoluistelija Pedro Causil ja päättäjäisissä alppihiihtäjä Michael Poettoz.


title: Kolumbia talviolympialaisissa 2018

text: Kolumbia teki vuonna 2018 paluun talviolympialaisiin osallistuttuaan edellisen kerran Vancouverissa 2010.


title: Kolumbia talviolympialaisissa 2018

text: Kolumbia sai alppihiihtoon maapaikan yhdelle miehelle.Kolumbia sai maastohiihtoon maapaikan yhdelle miehelle.Kolumbia sai pikaluisteluun maapaikan yhdelle miehelle maan rullapikaluisteluliiton päästyä Kansainvälisen pikaluisteluliiton jäseneksi. Lisäksi yhdelle kolumbialaisnaiselle annettiin myöhemmin venäläisurheilijoilta vapautunut paikka.


title: Tristan Scherwey

text: Tristan Scherwey (s. 7. toukokuuta 1991 Wünnewil-Flamatt, Sveitsi) on sveitsiläinen jääkiekkoilija, joka pelaa National League A:n SC Bernissä. Hän on pelipaikaltaan vasen laitahyökkääjä. Elite Prospects -sivuston Ulf Anderssonin vuonna 2013 tekemän analyysin mukaan Scherwey on nopea laitahyökkääjä, jolla on hyvät kädet. Hän ei ole kovin isokokoinen, mutta pelaa kuitenkin varsin röyhkesti ja työteliäästi.


title: Tristan Scherwey

text: Scherwey on Fribourg-Gottéronin kasvatti. Hän siirtyi 16-vuotiaana SC Bernin junioreihin kaudeksi 2007–2008. Kauden 2008–2009 Scherwey voitti Elite Jr. A:n mestaruuden. Hän debytoi smalla kaudella myös miesten peleissä, kun Scherwey pelasi 11 ottelua lainalla Sveitsin toiseksi korkeimmalla sarjatasolla National League B:n Young-Sprinters HC:ssä. Kaudella 2009–2010 hän debytoi Bernin National League A -joukkueessa, jossa Scherweyn tulokaskausi toi 36 runkosarjaottelussa tehot 3+3=6 ja 14 playoff-ottelussa tehot 2+1=3. Hän voitti kauden päätteeksi Sveitsin-mestaruuden.


title: Tristan Scherwey

text: Kaudella 2011–2012 Scherwey eteni NLA:n finaaleihin saakka, mutta Sveitsin-mestaruuden vei kuitenkin ZSC Lions otteluvoitoin 4–3. Kauden 2012–2013 päätteeksi hän voitti mestaruuden. Kaudella 2013–2014 Scherwey oli Bernin paras maalintekijä ja neljänneksi paras pistemies tehoilla 15+10=25. Kaudella 2014–2015 hän toimi joukkueen kapteenina ja voitti Bernin sisäisen tehotilaston lukemlla +17. Scherwey voitti kauden aikana myös Sveitsin Cupin. Kaksi seuraavaa kautta päättyivät Sveitsin mestaruuteen.


title: Tristan Scherwey

text: Scherwey edusti Sveitsiä Pyeongchangin olympiakisoissa 2018. Saman vuoden MM-kilpailuissa hän oli voittamassa hopeaa. Scherwey pelasi myös alle 20-vuotiaiden MM-kilpailuissa vuosina 2010 ja 2011, joista molemmissa turnauksissa hän toimi Sveitsin varakapteenina.


title: Tristan Scherwey

text: Scherwey pelasi myös alle 18-vuotiaiden MM-kilpailuissa vuonna 2009, jolloin hän jakoi Sveitsin sisäisen maalipörssin voiton Nino Niederreiterin ja Reto Schäppin kanssa kolmella osumallaan. Valmennus valitsi Scherweyn joukkueensa turnauksen yhdeksi kolmesta parhaasta pelaajasta. Hänet valittiin Tšekkiä vastaan pelatun avausottelun päätteeksi Sveitsin ottelun parhaaksi pelaajaksi.


title: Tristan Scherwey

text: Scherwey pelasi myös alle 18-vuotiaiden Ivan Hlinkan muistoturnauksessa vuonna 2008 sekä alle 19-vuotiaiden World Junior A Challengessa vuonna 2010, jolloin hän voitti pronssia ja oli Sveitsin paras syöttäjä neljällä syöttöpisteellään. Yhteensä Scherwey on pelannut 37 nuorten ja 38 poikien maaottelua.


title: Tristan Scherwey

text: Scherweyn isoveli Cyrille pelaa Sveitsin 1. Ligaa Argovia Starsissa. Hän on pelannut urallaan myös yhden NLA-ottelun HC Luganossa kaudella 2007–2008.


title: Villa Manner

text: Villa Manner on Ponnenjärven rannalla Töysässä sijaitseva Alvar Aallon suunnittelema kesähuvila. Aalto suunnitteli huvilan vuonna 1923 äitinsä serkun perheelle, Terho ja Gertrud Mannerille. Siihen kuuluivat alkujaan päärakennuksen lisäksi huvimaja, rantasauna ja laituri, mutta sauna ja laituri on uusittu 1980-luvulla.


title: Villa Manner

text: Rakennus edustaa uusklassistista tyyliä.


title: Jack Farthing

text: Jack Farthing (s. 14. lokakuuta 1985) on englantilainen näyttelijä, joka tuli tunnetuksi Freddie Threepwoodina "Blandings" -komediasarjasta (2013–2014) ja George Balfour'na "The Riot Club" -elokuvasta (2014). Vuodesta 2015 lähtien Farthing on näytellyt kieroa pankkiiria, sarjan antagonistia George Warleggania BBC Onen hittisarjassa "Poldark".


title: Jack Farthing

text: Hänellä oli rooli myös Stephen Poliakoffin draamasarjassa "Murtuva maailma" (2013). Farthing on näytellyt Kuninkaallisessa teatterissa. Hän opiskeli ensin historiaa Oxfordin yliopiston St Catherine’s collegessa ja sen jälkeen näyttelemistä LAMDA:ssa.


title: Kaunis elämä (televisiosarja)

text: Kaunis elämä on AVA-kanavalla esitettävä suomalainen dokumetaarinen realitysarja, jossa eri missikisojen voittajat eri vuosikymmeniltä kertovat elämästään ja urastaan. Ohjelmassa ovat mukana Lenita Airisto, Riitta Väisänen, Heidi Sohlberg, Tarja Smura, Lotta Näkyvä, Karita Tykkä, Pia Lamberg ja Lola Odusoga.


title: Kaunis elämä (televisiosarja)

text: Sarjan ohjelmaidea on alun perin Riitta Väisäsen. Ohjelma kuvattiin joulukuussa 2017 Vanajanlinnassa. Miss Universumiksi vuonna 1975 valittua Anne Pohtamoa kysyttyyn myös mukaan ohjelmaan, mutta hän joutui kieltäytymään sillä hän oli matkoilla ohjelman kuvausten aikana.


title: Kaunis elämä (televisiosarja)

text: Ohjelman kertojaäänenä toimii Kalle Lindroth.


title: Kaunis elämä

text: Kaunis elämä voi tarkoittaa ainakin seuraavia asioita:


title: Yhdistetty talviolympialaisissa 2018 – normaalimäki/10 km

text: Yhdistetyn normaalimäki ja 10 kilometrin hiihtokilpailu talviolympialaisissa 2018 järjestettiin 14. helmikuuta 2018 Alpensia Ski Jumping Centressä ja Alpensian maastohiihtokeskuksessa, Pyeongchangissa, Etelä-Koreassa.


text: Mäkihyppyosuus järjestettiin kello 15.30.


text: Hiihto-osuus järjestettiin kello 18.00.


title: Television salaus

text: Television salaus on salausmekanismi, jolla hallitaan pääsyä maksullisiin televisiokanaviin kaapeli-, antenni- sekä satelliittitelevisioissa.


title: Television salaus

text: Maksukanavilla tulot kertyvät niiden tilaajilta, mutta jotkut eivät niistä kuitenkaan maksa. Kaapeli- ja satelliittiverkoissa päätekijänä maksukanavien salauksen kehittämiseen on piratismin ehkäiseminen.


title: Television salaus

text: Varhaiset maksutelevisiot eivät käyttäneet salausta. Tämä johti ongelmaan, jossa ihmiset liittyivät verkkoon ilmaiseksi. Näin ollen kehitettiin menetelmiä näiden torjumiseksi. Kaapelitelevision aikaisemmat maksukanava-systeemit perustuivat useaan helppoon toimenpiteeseen. Eniten käytettiin kanavakohtaista filtteriä, joka estää kanavan katsomisen niiltä, jotka eivät siitä maksa. Nämä filtterit lisättiin tai poistettiin sen mukaan, miten asiakas tilaa tai peruu tilauksen. Koska televisiokanavien määrä kasvoi, suodatuspohjainen lähetystapa muuttui epäkäytännölliseksi.


title: Television salaus

text: Yksinkertaisia suodatinratkaisuja voidaan helposti ohittaa muilla tekniikoilla, kuten esimerkiksi häiritsevän signaalin lisäämisellä videoon tai äänentoistoon. Tekniikan kehittyessä digiboxit yleistyivät ja salaus monimutkistui, kuten audion tai videon digitaalinen salaus, jossa pysty- ja vaakatahdistus korvataan digitaalisella datalla, jolloin tarvitaan dekooderi sen purkamiseen. Maksukanavat saatiin auki myös piraattidekooderilla.


title: Television salaus

text: Ranskassa Canal+ aloitti maksutelevisionsa vuonna 1984. Yhdysvalloissa HBO oli ensimmäinen kanava, joka salasi signaalin VideoCipher II -järjestelmällä.


title: Television salaus

text: Analogisten ja digitaalisten verkkojen maksukanavilla ja tilaamiseen liittyvissä palveluissa on käytössä conditional access -järjestelmä, jossa käytetään pay-per-view (PPV) -taktiikkaa. Alun perin analogiset kaapelitelevisioverkot luottivat tv-sovittimiin, jotka valvoisivat pääsyä kanavalle, koska televisiovastaanottimet eivät alun perin olleet "kaapelia varten valmiita". Analoginen salaus rajoitettiin tyypillisesti premium-kanaviin, kuten HBO:hon tai vain aikuisille suunnattuihin kanaviin. Joissakin näistä järjestelmistä tarvittava synkronointisignaali oli erillisellä apukantoaallolla, joskus synkronointipolariteettia käyttäen, jolloin tapauksessa, kun sitä käytetään yhdessä PAL:n kanssa , voidaan käyttää SECAM L -TV: tä, jossa on kaapeliviritin, signaali vain mustavalkoisena ja käännetyssä valaistuksessa ja siten monitasoisen TV:n, joka tukee PAL L:ää, on edullista myös dekoodata väriä. Tämä johtaa kuitenkin siihen, että osa videosignaalista vastaanottaa myös ääniä, joten äänen dekoodausta varten on käytettävä toista televisiota, jossa ei ole automaattista mykistystapaa. Analogiset digisovittimet on suurelta osin korvattu digitaalisilla digisovittimilla, joilla voidaan ohjata suoraan ohjelmointia ja digitaalisesti salauksen purkamista.


title: Television salaus

text: VideoCipher II RS (VCII RS) on salausjärjestelmä, jonka C-kaistaiset satelliittikanavat maksavat TV-kanaville. VCII-yhteensopiva satelliittivastaanotin tarvitaan VCII-kanavien purkamiseen. VCII on suurelta osin korvattu DigiCipher 2:lla Pohjois-Amerikassa. Alun perin VCII-pohjaisilla vastaanottimilla oli erillinen modeemiteknologia videolle, joka tunnetaan nimellä Videopal. Tämä tekniikka integroitiin myöhempien sukupolvien analogisiin satelliittivastaanottimiin.DigiCipher 2 on General Instrumentin oma videojakelujärjestelmä. DigiCipher 2 perustuu MPEG-2:een. 4DTV -satelliittivastaanotin tarvitaan dekoodaamaan DigiCipher 2 -kanavia. Pohjois-Amerikassa useimmat digitaaliset kaapeliohjelmat ovat käytettävissä DigiCipher 2-pohjaisissa digisovittimissa. DigiCipher 2:sta voidaan myös kutsua DCII:ksi.


title: Television salaus

text: PowerVu on toinen suosittu digitaalinen salaustekniikka, jota käytetään "ei-asuinkäyttöön". PowerVu on kehittänyt Scientific Atlantan. Muita kaupallisia digitaalisia salausjärjestelmiä ovat Nagravision (Kudelski), Viaccess (France Telecom) ja Wegener.


title: Television salaus

text: Yhdysvalloissa sekä DirecTV-, että Dish Network -lähetyssatelliittijärjestelmät käyttävät digitaalisia salausstandardeja kanaville pääsyn valvomiseksi. DirecTV käyttää NDS:n suunnittelemaa videokuvaa. DirecTV oli aiemmin viallinen, mikä johti runsaihin rikkinäisiin älykortteihin, jotka olivat saatavilla mustilla markkinoilla. Kuitenkin siirtyminen vahvempaan älykorttimuotoon (P4-kortti) pyyhkäisi DirectTV-piratismin pois, heti sen käyttöönoton jälkeen. Sittemmin julkisia vikoja ei ole tullut. Dish Network käyttää Nagravision (2 ja 3) salausta.


title: Television salaus

text: Kanadassa sekä Bell TV, että Shaw Direct DBS -järjestelmät käyttävät digitaalisia salausstandardeja. Bell TV, kuten Dish Network, käyttää Nagravisionia salaukseensa. Shaw Direct käyttää DigiCipher 2 -pohjaista järjestelmää, joka on hyvin samanlainen kuin aikaisemmissa 4DTV-lautasantennijärjestelmissä.


title: Television salaus

text: Zenith Electronics kehitti 1950- ja 1960- luvuilla salausjärjestelmän Phonevision- järjestelmäänsä.


title: Television salaus

text: Oak Orionaa käytettiin alun perin analogiseen satelliittitelevisiokanavaan Kanadassa. Se oli aikanaan innovatiivinen, koska se käytti digitaalista ääntä. Se on korvattu kokonaan digitaalisella salaustekniikalla. Oak Orion käytti Sky-kanavaa Euroopassa vuosien 1982 ja 1987 välisenä aikana. Oak Orion kehitti kaapelitelevision ja maksullisten TV-palveluiden, kuten ONTV:n yhteydessä olevia salausjärjestelmiä.


title: Television salaus

text: Leitch Viewguard oli analoginen salausstandardi, jota käytettiin pääasiassa yleisradioverkkoihin Pohjois-Amerikassa. Sen salaustekniikka oli sekoittaa kuvasignaali (Line Shuffle), mutta jättää ääni ehjäksi. Maanpäälliset lähetykset, CATV-järjestelmät, Pohjois-Kanadassa käyttivät tätä ehdollisen pääsyn järjestelmää vuosia. Sitä käytetään vain satunnaisesti joissakin satelliittipiireissä, koska se on samanlainen kuin D2-MAC ja B-MAC.


title: Television salaus

text: Leitch Technologystä oli myös versio, joka salasi äänen digitaalisella äänivirralla vaakasuorassa tyhjennysaikavälissä, kuten VCII-järjestelmässä. Yksi yhdysvaltalainen verkko käytti sitä affiliate-syötteissään ja sammutti satelliittisyötteen analogiset alikantajat.


title: Television salaus

text: B-MACia ei ole käytetty DTH-sovelluksiin, koska PrimeStar siirtyi kaiken digitaalisen jakelujärjestelmän käyttöön 1990-luvun puolivälissä.


title: Television salaus

text: VideoCrypt oli analoginen järjestelmä ja hallitsi sekoitusjärjestelmää älykorttiin perustuvalla ehdollisella pääsyjärjestelmällä. Sitä käytettiin 1990-luvulla useissa Euroopan satelliittilähetysyhtiöissä, lähinnä British Sky Broadcastingissa. Sitä käytti myös Sky New Zealand (Sky-NZ). Yksi Videocryptin (VideoCrypt-S:n) ominaisuus oli kyky sekoittaa lähetyksen ääni. Saatavilla oli myös pehmeä salausvaihtoehto, jossa salattua videota voidaan lähettää kiinteällä näppäimellä ja mikä tahansa VideoCrypt-dekooderi voi purkaa sen.


title: Television salaus

text: RITC Discret 1 on järjestelmä, joka perustuu horisontaaliseen videolinjaviiveeseen ja äänen salaamiseen. Jokaisen videon rivin aloituspiste oli näennäisesti satunnaisesti joko 0 ns, 902 ns tai 1804 ns. Ensimmäisenä sitä käytti vuonna 1984 ranskalainen Canal Plus -kanava, mutta vaarantui laajasti joulukuun 1984 "Radio Plans" -lehteen painetun dekooderisuunnitelman jälkeen.


title: Television salaus

text: Eurooppalaisen kanavan Filmnetin käyttämä SATPAC häiritsi horisontaalisia ja vertikaalisia synkronointisignaaleja ja lähetti signaalin, joka sisälsi synkronointi- ja lupatiedot erillisellä apukantoaallolla. Järjestelmää käytettiin ensimmäisen kerran syyskuussa 1986 ja se sai monia päivityksiä, koska se oli helposti ohitettavissa. Syyskuussa 1992 FilmNet muuttui D2-MAC EuroCryptiksi.


title: Television salaus

text: Telease MAAST / Sat-Tel SAVE lisäsi lähetykseen häiritsevän siniaallon, jonka videosignaalin taajuus oli noin 93,750 kHz. Tämä häiritsevä signaali oli noin kuusi kertaa vaakasuoran päivityksen taajuus. Siihen kuului valinnainen Spectrum Inversionia käyttänyt äänentallennus. Tätä käytettiin Yhdistyneessä kuningaskunnassa BBC:n maailmanlaajuisissa palvelulähetyksissä, ja sittemmin lakkautetulla Britannian elokuvakanavalla "Premiere".


title: Television salaus

text: Saksalais-svetsiläisen kanavan Teleclub käytössä 1990-luvun alussa ollut Payview III käytti erilaisia menetelmiä, kuten videon invertointia, synkronointisignaalien muuttamista ja pseudo-viivästysvaikutusta.


title: Television salaus

text: D2-MAC on standardia käyttävä ehdollinen käyttöjärjestelmä. Se on kehittynyt pääasiassa France Telecom:ista, jonka järjestelmä oli älykortti. Älykortin salausalgoritmi perustui DES:iin. Se oli yksi ensimmäisistä älykorttipohjaisista järjestelmistä, joka oli vaarassa.


title: Television salaus

text: Vanhempien Nagravision-järjestelmien analogisten satelliitti- ja maanpäällisten televisio-ohjelmien sekoittumiseen käytettiin 1990-luvulla esimerkiksi saksalaisessa maksutelevisiolähetystoiminnassa Premiereä. Tässä linjasekoittajärjestelmässä PAL-TV-signaalin 32 rivit tallennetaan tilapäisesti sekä kooderiin, että dekooderiin ja luetaan poikittaissuunnassa pseudosatunnaislukugeneraattorin ohjauksessa. Älykortin suojausmikro-ohjain (avaimen muotoisessa paketissa) purkaa datan, joka lähetetään TV-signaalin hiljentymisvälien aikana ja se poimii satunnaisluvun tuottamiseen tarvittavan satunnaisen siementen arvon. Järjestelmä sallii myös äänisignaalin sekoittumisen kääntämällä spektrin 12,8 kHz taajuussekoittajalla.


title: Simon Bodenmann

text: Simon Bodenmann (s. 2. maaliskuuta 1988 Urnäsch, Sveitsi) on sveitsiläinen jääkiekkoilija, joka pelaa National League A:n SC Bernissä. Hän on pelipaikaltaan vasen laitahyökkääjä.Elite Prospects -sivuston Ulf Anderssonin mukaan Bodenmann on offensiivinen laitahyökkääjä, jolla on hyvä nopeus, hyvät kädet ja hyökkäyspään vaistot. Hän ei kuitenkaan ole kovin fyysinen pelaaja.


title: Simon Bodenmann

text: Bodenmann on EHC Winterthurin kasvatti. Hän siirtyi juniorina sittemmin Kloten Flyersiin, jossa Bodenmann voitti kauden 2005–2006 päätteeksi Elite Jr. A:n mestaruuden. Hän debytoi samalla kaudella myös miesten peleissä pelattuaan kaksi ottelua lainalla Sveitsin kolmanneksi korkeimmalla sarjatasolla 1. ligan EHC Bülachissa. Kaudella 2006–2007 Bodenmann debytoi Klotenin Nationalliga A -joukkueessa, jossa hän pelasi yhden runkosarjaottelun. Suurimman osan kaudestaan Bodenmann pelasi lainalla kasvattajaseuransa EHC Winterthurin miesten joukkueessa 1. ligassa. Kaudella 2007–2008 hän pelasi NLA:ssa 18 runkosarjaottelua ilman tehopisteitä. Bodenmann vietti loppukauden lähinnä Winterthurissa.


title: Simon Bodenmann

text: Kauden 2008–2009 Bodenmann pelasi lähinnä National League B:n HC Thurgaussa, jonka paras maalintekijä hän oli pudotuspeleissä kolmella osumallaan. Bodenmann vietti osan kaudestaan myös Klotenissa, jossa hän pelasi 12 runkosarja- ja yhdeksän playoff-ottelua. Ensimmäisellä kokonaisella NLA-kaudellaan 2009–2010 Bodenmann teki joukkueessa 45 runkosarjaottelussa tehot 4+6=10 ja kymmenessä playoff-ottelussa tehot 1+2=3. Kaudella 2010–2011 hän oli 17 osumallaan Klotenin toiseksi paras maalintekijä Matthias Bieberin jälkeen. Bodenmann jakoi NLA:n maalipörssin kahdeksannen sijan viiden muun pelaajan kanssa. Hän eteni Klotenin kanssa aina liigan finaaleihin saakka, mutta Sveitsin-mestaruuden vei kuitenkin HC Davos otteluvoitoin 4–2.


title: Simon Bodenmann

text: Bodenmann edusti Klotenia kaudella 2011–2012 myös Spengler Cupissa. Kaudella 2012–2013 hän oli joukkueen paras maalintekijä ja neljänneksi paras pistemies tehoilla 15+13=28. Kaudella 2013–2014 Bodenmann eteni Klotenin kanssa NLA:n finaaleihin, mutta Sveitsin-mestaruuden vei kuitenkin ZSC Lions otteluvoitoin 4–0. Kaudeksi 2015–2016 hän siirtyi SC Berniin. Bodenmann voitti kauden päätteeksi Sveitsin-mestaruuden, kuten myös kauden 2016–2017 päätteeksi.


title: Simon Bodenmann

text: Kaudeksi 2018–2019 Bodenmann teki nelivuotisen sopimuksen ZSC Lionsin kanssa.


title: Simon Bodenmann

text: Bodenmann edusti Sveitsiä Sotšin olympiakisoissa 2014 ja Pyeongchangin olympiakisoissa 2018. Hän pelasi myös MM-kilpailuissa vuosina 2013, 2015 ja 2017, joista ensimmäinen turnaus päättyi hopeaan. Yhteensä Bodenmann on pelannut 69 A-maaottelua tehopistein 14+9=23. Hän kuului kaudella 2015–2016 Sveitsin kapteenistoon.


title: Simon Bodenmann

text: Bodenmann pelasi myös alle 18-vuotiaiden I-divisioonan MM-kilpailuissa vuonna 2006, jolloin hän voitti A-lohkon kultaa ja oli nostamassa Sveitsiä seuraavaksi vuodeksi pääsarjatasolle. Bodenmann oli joukkueen paras maalintekijä kolmella osumallaan.


title: Simon Bodenmann

text: Rüfenachtin isoveli Dan on entinen jääkiekkomaalivahti, joka pelasi urallaan kaksi NLA-ottelua SCL Tigersissa kaudella 2004–2005.


title: Wendla Salokas

text: Wendla Matilda Salokas (o.s. Ivaska, 1. kesäkuuta 1889 Viipuri – 22. marraskuuta 1969 Lahti) oli suomalainen teologi ja opettaja, joka tunnetaan ensimmäisenä teologisen loppututkinnon suorittaneena suomalaisena naisena.


title: Wendla Salokas

text: Kirjoitettuaan ylioppilaaksi Viipurin Vanhasta Yhteiskoulusta Wendla Salokas aloitti teologian opinnot Helsingin yliopistossa vuonna 1909 ja suoritti erotutkinnon joulukuussa 1913. Sukupuolensa vuoksi hän tarvitsi vielä erivapauden opintojensa suorittamiseen. Salokas olisi alun perin halunnut sielunhoitajaksi Hämeenlinnan naisvankilaan, mutta kun sopivaa vakanssia ei ollut, hän aloitti opettajana Terijoen yhteiskoulussa 1914. Kun Terijoki sodan jälkeen luovutettiin Neuvostoliitolle Salokas muutti Lahteen, jossa myös Terijoen yhteiskoulu jatkoi toimintaansa nimellä Kannaksen yhteislyseo. Hän toimi koulussa eri aineiden opettajana eläkkeelle jäämiseensä vuoteen 1962 saakka.


title: Wendla Salokas

text: Salokas vaikutti aktiivisesti kunnalliselämässä ja yhdistystoiminnassa molemmilla paikkakunnilla. Hän oli mukana muun muassa sotilaskotitoiminnassa. Jatkosodan aikana Salokas kiersi miehitetyssä Itä-Karjalassa sotilaskotien tarkastajana, ja piti myös myös kenttähartauksia. Vihreän sotilaskotisisaren pukunsa ansiosta hän sai lempinimen ”vihreä piispa”. Salokas ei kuitenkaan koskaan anonut pappisvihkimystä.


title: Wendla Salokas

text: Salokkaan vanhempansa olivat koneenhoitaja Karl Johan Ivaska ja Ida Maria Jordan. Hänen puolisonsa oli Terijoen yhteiskoulun rehtori Martti Salokas (s. 1888), jonka kanssa Salokas avioitui vuonna 1917. Pariskunnan tytär Irja syntyi 1918.


title: Lloyd Sherr

text: Lloyd Sherr (s. 28. helmikuuta 1956) on yhdysvaltalainen stand up -koomikko ja näyttelijä.


title: Pikireunakääpä

text: Pikireunakääpä ("Phellinus lundellii") on tyypillinen monivuotinen arinakääpiin kuuluva puun valkolahottaja, joka kasvaa elävillä muta etenkin kuolleilla koivuilla ja lepillä, myös maapuussa. Lajia käytetään vanhojen metsien indikaattorilajina, eli se ei aivan talousmetsien lahottajana tavallisesti esiinny. Se on Suomessa enemmän pohjoiseen ja kosteille paikoille painottuva. Se muistuttaa joitain muita arinakääpiä, mutta sen itiöemä on muodoltaan typäkkä, joskus myös täysin pinnanmyötäinen. Se muodostaa niin ikään useamman itiöemän kasvustoja rungolle. Ruotsissa lajia on käytetty värjäyssienenä. Keski-Euroopassa laji on harvinainen; toisaalta samaa lajia näyttää esiintyvän Pohjois-Amerikan lehtimetsissä ja Kiinassakin. Itiöemän pinta on kova, musta ja kuiva, mutta siinä voi olla esimerkiksi sammalkasvustoa. Pillistö on harmaan ja ruskean välimaastossa, pillejä on tiheässä.


title: Ilkka Paananen (toimitusjohtaja)

text: Ilkka Paananen (s. 16. kesäkuuta 1978) on suomalainen ohjelmistosuunnittelija. Hänet tunnetaan parhaiten mobiilipeliyhtiö Supercellin perustajana ja toimitusjohtajana. Kunniatohtori Tampereen yliopistosta, vuodelta 2018.


title: Saksan jalkapallon 1. Bundesliiga 1971–1972

text: Saksan Bundesliigan kausi 1971–1972 oli järjestyksessään yhdeksäs Bundesliigan, Länsi-Saksan pääsarjan, kausi. Se alkoi 14. elokuuta 1971 ja päättyi 28. kesäkuuta 1972. Hallitsevana mestarina kauteen lähti Borussia Mönchengladbach.


text: Jokainen joukkue pelasi kaksi peliä toisiaan vastaan joukkue, yhden kotona ja yhden vieraissa. Joukkueet saivat kaksi pistettä voitosta ja yhden pisteen tasapelistä. Jos kaksi tai useampi joukkueista oli tasapisteissä, sijoitus määräytyi maalierolla ja jos vielä tasoissa, niin tehdyt maalit ratkaisivat. Joukkue joka keräsi eniten pisteitä kruunattiin mestariksi ja kaksi vähiten pisteitä kerännyttä putosivat seuraavaksi kaudeksi Regionalligaan.


text: Kickers Offenbach ja Rot-Weiss Essenin putosivat Regionalligaan edellisen kauden päätteeksi. Heidän tilalleen nousivat VfL Bochum ja Fortuna Düsseldorfissa.


text: Bayern München voitti mestaruuden kahden Mönchengladbachin voittaman mestaruuden jälkeen. Bayern teki kauden aikana ensimmäistä kertaa Bundesliigan historiassa yli 100 maalia. Suurin tekijä oli jälleen maalipörssin vuoden tauon jälkeen voittanut Gerd Müller, joka iski peräti 40 maalia. Maalimäärä on yhä Bundesliigan yhden kauden maaliennätys. Mestaruustaistelu oli jännittävä aina viimeiselle kierrokselle saakka, jolloin kohtasivat kärkijoukkueet Bayern ja Schalke 04. Schalke olisi voitolla noussut Bayernin ohi mestaruuteen, mutta kotijoukkue Bayern löi Schalken peräti 5–1 ja varmisti näin toisen Bundesliigamestaruutensa.


text: Pudonneet joukkueet olivat Borussia Dortmund ja Arminia Bielefeld. Edelliskauden sopupeliskandaalin vuoksi skandaalissa avainasemassa olleen Arminia Bielefeldin kauden tilastot (6 voittoa, 7 tasapeliä, 21 tappiota, maalit 41–75 ja 19 pistettä) nollattiin (Saksan jalkapalloliiton toimesta, vaikka tuloksellisesti sijoitus olisi joka tapauksessa ollut viimeinen.


title: Ohjaskelkkailu talviolympialaisissa 2018 – miesten kilpailu

text: Ohjaskelkkailun miesten kilpailu järjestettiin Pyeongchangin 2018 talviolympialaisissa Alpensia Sliding Centressä 10.–11. helmikuuta 2018.


text: Kilpailun voittaja ratkaistiin neljän laskun jälkeen yhteisaikojen perusteella.


title: Ohjaskelkkailu talviolympialaisissa 2018 – naisten kilpailu

text: Ohjaskelkkailun naisten kilpailu Pyeongchangin 2018 talviolympialaisissa järjestettiin Alpensia Sliding Centressä 12.–13. helmikuuta 2018.


text: Kilpailun voittaja valittiin neljän laskun jälkeen yhteisaikojen perusteella.


title: Ohjaskelkkailu talviolympialaisissa 2018 – parikilpailu

text: Ohjaskelkkailun parikilpailu järjestettiin Pyeongchangin 2018 talviolympialaisissa Alpensia Sliding Centressä 14. helmikuuta 2018.


text: Kilpailun voittajat valittiin kahden laskun jälkeen yhteisaikojen perusteella.


title: Kesäuniversiadit 2017

text: Kesäuniversiadit 2017 järjestettiin Taipeissa, Taiwanissa 19.–30. elokuuta 2017. Kesäuniversiadit olivat järjestyksessään 29:nnet. Kilpailuja järjestettiin 272 kaikkiaan 22 lajissa. Kilpailuihin osallistui yli 11 391 urheilijaa 145 maasta.


title: Kesäuniversiadit 2017

text: Japani sai eniten mitaleja, 101, toiseksi eniten Etelä-Korea, 82 ja kolmanneksi eniten isäntämaa Taiwan, 90.


title: Trinidadin valtaus (1797)

text: Trinidadin valtaus tapahtui 21. helmikuuta 1797, kun brittiläinen Sir Ralph Abercrombyn johtama 18 aluksen osasto valtasi Trindidadin saaren espanjalainen kuvernööri Don José María Chacón antauduttua.


title: Trinidadin valtaus (1797)

text:
Aiempi Britannian liittolainen Espanja kärsi 1795 tappion Ranskalle Pyreneiden sodassa, joka päättyi Baselin rauhaan. Espanjan ja Ranskan liittosopimus allekirjoitettiin seuraavana vuonna. Britannia oli vallannut jo 1796 Ranskan Karibianmeren siirtokuntia kuten Saint Lucian ja myöhemmin Alankomaiden siirtokuntia Etelä-Amerikassa kuten Demeraran ja Essequibon. Espanjan julistettua sodan Britannialle kenraali Ralph Abercromby päätti poistaa Espanjan Karibianmeren siirtomaiden aiheuttaman uhan. Karibianmeren saaret olivat kuuluneet Espanjalle Kolumbuksen kolmannesta matkasta alkaen vuodesta 1498 ja vuodesta 1777 ne oli liitetty osaksi Venezuelan kapteenikuvernementtia.
Kontra-amiraali Henry Harveyn laivasto-osasto, johon kuului neljä linjalaivaa, kaksi sluuppia ja mörssärialus, vastaanotti 12. helmikuuta kenraaliluutnantti Sir Ralph Abercrombyn joukot Port Royalissa Martiniquella. Osasto kohtasi 14. helmikuuta Carriacoussa linjalaiva "HMS Invinciblen", kaksi fregattia, kolme sluuppia ja joukon kuljetusaluksia, jotka kuljettivat varsinaista maihinnousuosastoa.


title: Trinidadin valtaus (1797)

text:
Seuraavana päivänä osasto lähti merelle purjehtien Carriacoun ja Granadan välisestä salmesta. Aamulla 16. helmikuuta osasto saapui Trinidadin edustalle Parianlahdelle. Laivaston purjehtiessa Bocasinsalmessa saatiin tieto Chaguaramusinlahdella olevista kontra-amiraali Apodacan johtamasta Espanjan laivaston osastosta, johon kuuluivat neljä linjalaivaa ja fregatti.
Abercrombyn osasto nousi maihin 17. huhtikuuta Puerto Ricossa, josta ne vetäytyivät kiivaiden taisteluiden jälkeen 30. huhtikuuta San Juaniin.


title: Trinidadin valtaus (1797)

text: Trinidadista tuli kruununsiirtomaa, jossa kielenä oli ranska ja voimassa Espanjan lait. Valtaus vahvistettiin vuonna 1802.


title: Rosiglitatsoni

text: Rosiglitatsoni (CHSNO) on tiatsolidiinidionijohdannaisiin kuuluva orgaaninen yhdiste. Yhdistettä on käytetty lääketieteessä kakkostyypin diabeteksen hoitoon, mutta se vedettiin Euroopan Unionin alueella merkkinoilta vuonna 2010 haittavaikutuksien vuoksi. Eräissä maissa kuten Yhdysvalloissa lääkeaineen myyntilupa on edelleen voimassa.


title: Rosiglitatsoni

text: Rosiglitatsoni sitoutuu peroksisomiproliferaattoriaktivoituihin reseptoreihin ja aktivoi niitä. Näitä reseptoreja on rasvakudoksessa, lihaksissa ja maksassa. Aktivoitumisen seurauksena näiden kudosten herkkyyn insuliinille lisääntyy ja tämän vuoksi verensokeripitoisuus laskee. Rosiglitatsonia käytetään diabeteksen hoidossa lähinnä silloin kuin muut hoitokeinot eivät auta ja sitä voidaan käyttää yhdistelmävalmisteena metformiinin kanssa. Rosiglitatsoni tuli Yhdysvalloissa markkinoille vuonna 1999 ja Euroopassa vuonna 2000.


title: Rosiglitatsoni

text: Tyypillisimpiä rosiglitatsonin aiheuttamia haittavaikutuksia ovat pääkipu, ylähengitysteiden infektiot, nesteen kertyminen elimistöön, painonnousu ja anemia. Meta-analyysien ja useiden tutkimusten perusteella rosiglitatsonin käyttöön sisältyy kohonnut sydänkohtauksen riski. Tämän riskin vuoksi Euroopan lääkevirasto EMEA perui rosiglitatsonin myyntiluvan vuonna 2010.


title: Rosiglitatsoni

text: Rosiglitatsonin synteesin ensimmäisessä vaiheessa 2-klooripyridiini reagoi 2-(N-metyyliamino)etanolin kanssa. Seuraavassa vaiheessa tämä yhdiste reagoi emäksisissä olosuhteissa p-fluoribentsaldehydin kanssa nukleofiilisella aromaattisella substituutiolla. Muodostuvan välituotteen aldehydiryhmä kondensoituu emäksisissä olosuhteissa tiatsolidiini-2,4-dionin kanssa. Synteesin viimeinen vaihe on kaksoissidoksen pelkistys.


title: Enzo Corvi

text: Enzo Corvi (s. 23. joulukuuta 1992 Chur, Sveitsi) on sveitsiläinen jääkiekkoilija, joka pelaa National League A:n HC Davosissa. Hän on pelipaikaltaan keskushyökkääjä. Corvi laukoo oikealta.


title: Enzo Corvi

text: Corvi on EHC Churin kasvatti. Hän siirtyi juniorina sittemmin SC Rheintaliin, josta Corvi palasi 13-vuotiaana Churiin kaudeksi 2006–2007. Kaudella 2008–2009 hän debytoi seuran miesten joukkueessa Sveitsin kolmanneksi korkeimmalla sarjatasolla 1. ligassa. Kaudeksi 2009–2010 Chur putosi 2. ligaan. Kaudeksi 2011–2012 joukkue nousi jälleen takaisin 1. ligaan.


title: Enzo Corvi

text: Kaudeksi 2012–2013 Corvi siirtyi National League A -joukkue HC Davosiin, jossa hänen tulokaskautensa toi 31 runkosarja- ja kolmessa playoff-ottelussa yhden syöttöpisteen. Corvi teki NLA-debyyttinsä 15. syyskuuta 2012 vieraissa Rapperswil-Jona Lakersia vastaan. Hän keräsi ottelussa myös yhden kahden minuutin jäähyn. Corvi edusti Davosia kauden aikana myös seuran perinteisesti isännöimässä Spengler Cupissa, jossa hän teki kahdessa ottelussa yhden maalin. Corvin maali syntyi 28. joulukuuta 2012 saksalaista Adler Mannheimia vastaan NHL:n työsulkuvahvistus Joe Thorntonin syötöstä. Davos eteni turnauksen finaaliin, jossa voiton vei lopulta kuitenkin Kanadan A-maajoukkue lukemin 7–2. Corvi pelasi kauden aikana myös kahdeksan ottelua lainalla National League B:n HC Thurgaussa.


title: Enzo Corvi

text: Corvi teki kaudella 2013–2014 NLA:n runkosarjassa tehot 7+10=17. Hän teki NLA-uransa avausmaalin 14. syyskuuta 2013 Genève-Servette HC:tä vastaan. Kauden 2014–2015 päätteeksi Corvi voitti Sveitsin-mestaruuden. Kaudella 2016–2017 hän oli Davosin kolmanneksi paras pistemies tehoilla 14+25=39.


title: Enzo Corvi

text: Corvi edusti Sveitsiä Pyeongchangin olympiakisoissa 2018. Saman vuoden MM-kilpailuissa hän oli voittamassa hopeaa. Hän on pelannut myös kolme poikien maaottelua.


title: Huolenpitosopimus

text: Palvelusopimus, joka sisältää sovitut palvelut määritellyille asiakkaan tuotteille. Huolenpitosopimus sisältää useimmiten jälkimarkkinoinnin palveluita kuten esimerkiksi määräaikaishuoltoja. Huolenpitosopimus solmitaan asiakkaan ja palveluntarjoajan välillä ja se laskutetaan esimerkiksi joko työsuoritusten mukaisesti tai kuukausierissä. Huolenpitosopimukseen voi kuulua myös muita asiakkaalle tarjottavia tukipalveluita liittyen tuotteiden huoltotoimiin, päivystyshuoltotoimintoihin tai yleiseen palvelutason ylläpitoon asiakkaalle.